ΑΠΟΦΑΣΗ ΤΗΣ ΕΠΙΤΡΟΠΗΣ

της 24ης Νοεμβρίου 1999

σχετικά με τους ορισμούς των χαρακτηριστικών, τον κατάλογο των γεωργικών προϊόντων, τις εξαιρέσεις και τις περιφέρειες και περιοχές όσον αφορά τις έρευνες για τη διάρθρωση των γεωργικών εκμεταλλεύσεων

[κοινοποιηθείσα υπό τον αριθμό Ε(1999) 3875]

(2000/115/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 571/88 του Συμβουλίου, της 29ης Φεβρουαρίου 1988, σχετικά με τη διεξαγωγή κοινοτικών ερευνών για τη διάρθρωση των γεωργικών εκμεταλλεύσεων(1), όπως τροποποιήθηκε τελευταία από την απόφαση 98/377/ΕΚ(2) της Επιτροπής, και ιδίως το άρθρο 8 παράγραφος 1 και το άρθρο 15,

Εκτιμώντας τα ακόλουθα:

(1) σύμφωνα με το άρθρο 8 παράγραφος 1 του κανονισμού (ΕΟΚ) αριθ. 571/88, οι τροποποιήσεις στον κατάλογο των χαρακτηριστικών για τις έρευνες, καθώς και στους ορισμούς των χαρακτηριστικών των ερευνών και στην οριοθέτηση των περιφερειών, των περιοχών της έρευνας και άλλων εδαφικών μονάδων, καθορίζονται με βάση τη διαδικασία του άρθρου 15 του προαναφερθέντος κανονισμού, δηλαδή με απόφαση της Επιτροπής ύστερα από γνωμοδότηση της μόνιμης επιτροπής γεωργικών στατιστικών·

(2) τα αποτελέσματα των κοινοτικών ερευνών για τη διάρθρωση των γεωργικών εκμεταλλεύσεων, που προβλέπονται από τον κανονισμό (ΕΟΚ) αριθ. 571/88 του Συμβουλίου, μπορούν να είναι εναρμονισμένα σε ολόκληρη την Ευρωπαϊκή Κοινότητα μόνον εάν οι όροι που περιλαμβάνονται στον κατάλογο χαρακτηριστικών νοούνται και χρησιμοποιούνται ομοιόμορφα·

(3) ο κατάλογος των χαρακτηριστικών της έρευνας τροποποιήθηκε τελευταία από την απόφαση 98/377/ΕΚ ενόψει της βασικής έρευνας για τη διάρθρωση των γεωργικών εκμεταλλεύσεων 1999/2000 και η απόφαση 89/651/ΕΟΚ της Επιτροπής(3), όπως τροποποιήθηκε τελευταία από την απόφαση 97/418/ΕΚ(4), παραθέτει τους ορισμούς, τον κατάλογο των γεωργικών προϊόντων, τις εξαιρέσεις των ορισμών που εφαρμόζονται σε ορισμένα κράτη μέλη και τις περιφέρειες και τις περιοχές της έρευνας που εφαρμόζονται στο πλαίσιο των ερευνών των διαρθρώσεων των γεωργικών εκμεταλλεύσεων στο διάστημα από το 1988 έως το 1997· κατά συνέπεια η απόφαση 89/651/ΕΟΚ πρέπει να αναπροσαρμοστεί και να συμπληρωθεί·

(4) στον κατάλογο των χαρακτηριστικών έχουν προστεθεί νέες μεταβλητές· λόγω της ανάπτυξης της γεωργίας, χρειάστηκε να αναθεωρηθούν οι ορισμοί ορισμένων παλαιών μεταβλητών· επομένως, το παράρτημα I της παρούσας απόφασης της Επιτροπής περιέχει ένα νέο κατάλογο μεταβλητών ενόψει των κοινοτικών ερευνών για τη διάρθρωση των γεωργικών εκμεταλλεύσεων που θα διεξαχθούν μετά το 1997·

(5) ο κατάλογος των γεωργικών προϊόντων τον οποίο αναφέρει ο ορισμός των γεωργικών εκμεταλλεύσεων και ο κατάλογος των εξαιρέσεων από τους κοινοτικούς ορισμούς λόγω ιδιαίτερων συνθηκών σε ορισμένα κράτη μέλη χρειάζονται επίσης αναθεώρηση· αυτοί οι αναθεωρημένοι κατάλογοι των γεωργικών προϊόντων και των αποδεκτών εξαιρέσεων από τον κατάλογο ορισμών περιέχονται στα παραρτήματα II και III της παρούσας απόφασης της Επιτροπής·

(6) υπάρχει ανάγκη για μεγαλύτερη σαφήνεια στο συσχετισμό μεταξύ της ονοματολογίας εδαφικών στατιστικών μονάδων (NUTS) και των περιφερειών και περιοχών που χρησιμοποιούνται για τους σκοπούς των ερευνών για τη διάρθρωση των γεωργικών εκμεταλλεύσεων· θα είναι χρήσιμο να ορίζονται αυτές οι περιφέρειες και περιοχές σε ένα ξεχωριστό παράρτημα IV της παρούσας απόφασης της Επιτροπής·

(7) τα μέτρα που προβλέπονται από την παρούσα απόφαση είναι σύμφωνα με τη γνώμη της μόνιμης επιτροπής γεωργικών στατιστικών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι κοινοτικοί ορισμοί που θα χρησιμοποιούνται στις κοινοτικές έρευνες για τη διάρθρωση των γεωργικών εκμεταλλεύσεων μετά το 1997, όπως προβλέπεται από τον κανονισμό (ΕΟΚ) αριθ. 571/88 παρουσιάζονται στο παράρτημα I, μαζί με τις σχετικές επεξηγήσεις και παραδείγματα.

Άρθρο 2

Ο κατάλογος των γεωργικών προϊόντων που αναφέρεται στον ορισμό των γεωργικών εκμεταλλεύσεων όπως περιέχεται στο παράρτημα I παρατίθεται στο παράρτημα II.

Άρθρο 3

Λόγω ιδιαίτερων περιστάσεων σε ορισμένα κράτη μέλη, γίνονται αποδεκτές εξαιρέσεις από τους κοινοτικούς ορισμούς, όπως παρουσιάζεται στο παράρτημα III.

Άρθρο 4

Ο κατάλογος των περιφερειών και περιοχών για τους σκοπούς των κοινοτικών ερευνών για τη διάρθρωση των γεωργικών εκμεταλλεύσεων που αναφέρεται στον ορισμό της περιοχής έρευνας όπως περιέχεται στο παράρτημα I παρουσιάζεται στο παράρτημα IV.

Άρθρο 5

Η παρούσα απόφαση καταργεί την απόφαση 89/651/ΕΟΚ.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 24 Νοεμβρίου 1999.

Για την Επιτροπή

Pedro SOLBES MIRA

Μέλος της Επιτροπής

(1) ΕΕ L 56 της 2.3.1988, σ. 1.

(2) ΕΕ L 168 της 13.6.1998, σ. 29.

(3) ΕΕ L 391 της 30.12.1989, σ. 1.

(4) ΕΕ L 177 της 5.7.1997, σ. 26.

ΠΑΡΑΡΤΗΜΑ I

ΟΡΙΣΜΟΙ ΚΑΙ ΕΠΕΞΗΓΗΣΕΙΣ ΠΟΥ ΙΣΧΥΟΥΝ ΓΙΑ ΤΟΝ ΚΑΤΑΛΟΓΟ ΤΩΝ ΧΑΡΑΚΤΗΡΙΣΤΙΚΩΝ ΠΟΥ ΘΑ ΧΡΗΣΙΜΟΠΟΙΟΥΝΤΑΙ ΣΤΙΣ ΚΟΙΝΟΤΙΚΕΣ ΕΡΕΥΝΕΣ ΓΙΑ ΤΗ ΔΙΑΡΘΡΩΣΗ ΤΩΝ ΓΕΩΡΓΙΚΩΝ ΕΚΜΕΤΑΛΛΕΥΣΕΩΝ

(I= ορισμοί,

II= επεξηγηματικές σημειώσεις)

ΓΕΩΡΓΙΚΗ ΕΚΜΕΤΑΛΛΕΥΣΗ

I. Μια ενιαία μονάδα, τόσο από τεχνική όσο και από οικονομική άποψη, που έχει ενιαία διαχείριση και η οποία παράγει γεωργικά προϊόντα. Η εκμετάλλευση μπορεί επίσης να παράγει και άλλα συμπληρωματικά (μη γεωργικά) προϊόντα και υπηρεσίες.

II. 1. Έτσι, μια γεωργική εκμετάλλευση ορίζεται από τα εξής χαρακτηριστικά:

1.1. Παραγωγή γεωργικών προϊόντων

Για τους σκοπούς της παρούσας έρευνας, "γεωργικά προϊόντα" θεωρείται ότι είναι τα προϊόντα που περιλαμβάνονται στο παράρτημα II.

1.2. Ενιαία διαχείριση

Μπορεί να υπάρχει ενιαία διαχείριση ακόμη και αν γίνεται από δύο ή περισσότερα άτομα που ενεργούν από κοινού.

1.3. Μια ενιαία μονάδα, τόσο από τεχνική όσο και από οικονομική άποψη

Γενικά, αυτό φαίνεται από την από κοινού χρήση εργατικού δυναμικού και μέσων παραγωγής (μηχανημάτων, κτιρίων ή γης, κ.λπ.).

2. Ειδικές περιπτώσεις

2.1. α) Όταν μια εκμετάλλευση μοιράζεται σε δύο ή περισσότερα άτομα για φορολογικούς ή άλλους λόγους, ή

β) όταν δύο ή περισσότερες ξεχωριστές εκμεταλλεύσεις, κάθε μια από τις οποίες προηγουμένως ήταν ανεξάρτητη εκμετάλλευση, ενοποιήθηκαν στα χέρια ενός μοναδικού κατόχου,

αντιμετωπίζονται ως ενιαία εκμετάλλευση, εάν υπάρχει ενιαία διαχείριση και τεχνική και οικονομική ενότητα.

2.2. Περιπτώσεις κατά τις οποίες ένα τεμάχιο γης κρατείται από τον προηγούμενο κάτοχο όταν αυτός μεταβίβασε την εκμετάλλευση στο διάδοχό του (κληρονόμο, μισθωτή, κ.λπ.).

α) περιλαμβάνεται στην εκμετάλλευση του διαδόχου εάν οι εργασίες στη γη που κρατήθηκε γίνονται από κοινού με την υπόλοιπη εκμετάλλευση και εάν, γενικά, χρησιμοποιείται το ίδιο εργατικό δυναμικό και τα ίδια μέσα παραγωγής με την υπόλοιπη εκμετάλλευση·

β) κατανέμεται στην εκμετάλλευση του προηγούμενου κατόχου εάν οι εργασίες γίνονται συνήθως με το εργατικό δυναμικό και τα μέσα παραγωγής της εκμετάλλευσης αυτής.

2.3. Για τους σκοπούς της παρούσας έρευνας, τα ακόλουθα θεωρούνται γεωργικές εκμεταλλεύσεις εφόσον καλύπτουν τα άλλα κριτήρια που αναφέρονται παραπάνω για τον ορισμό μιας γεωργικής εκμετάλλευσης:

α) σταθμοί εκτροφής ταύρων, κάπρων, κριαριών και τράγων, ιπποφορβεία και εκκολαπτήρια·

β) οι γεωργικές εκμεταλλεύσεις ερευνητικών ιδρυμάτων, σανατορίων και αναρρωτηρίων, θρησκευτικών κοινοτήτων, σχολείων και φυλακών·

γ) γεωργικές εκμεταλλεύσεις που αποτελούν μέρος βιομηχανικών επιχειρήσεων·

δ) δημοτική γη που αποτελείται από βοσκότοπους, γη για κηπευτικές καλλιέργειες ή άλλη γη, με την προϋπόθεση ότι ο σχετικός οργανισμός τοπικής αυτοδιοίκησης χρησιμοποιεί τη γη αυτή ως γεωργική εκμετάλλευση (π.χ. με το να δέχεται τα ζώα τρίτων για βόσκηση έναντι αμοιβής). Εδώ δεν περιλαμβάνονται τα εξής:

- δημοτική γη που έχει εκχωρηθεί (C/03),

- δημοτική γη που έχει εκμισθωθεί (C/02).

2.4. Για τους σκοπούς της παρούσας έρευνας, στις γεωργικές εκμεταλλεύσεις δεν περιλαμβάνονται τα εξής:

α) στάβλοι ιππασίας, στάβλοι ιπποδρομιών, γη που χρησιμοποιείται για την άσκηση των αλόγων ιπποδρομιών, χωρίς δραστηριότητες αναπαραγωγής·

β) κυνοκομεία·

γ) αγορές, σφαγεία, κ.λπ. (χωρίς εκτροφή).

2.5. Οι "ομαδικές εκμεταλλεύσεις ενός προϊόντος" αντιμετωπίζονται ως γεωργικές εκμεταλλεύσεις ανεξάρτητες από τις "μητρικές" εκμεταλλεύσεις εάν χρησιμοποιούν κυρίως τους δικούς τους συντελεστές παραγωγής και δεν βασίζονται κυρίως στους συντελεστές παραγωγής των "μητρικών" εκμεταλλεύσεων. Οι "ομαδικές εκμεταλλεύσεις ενός προϊόντος" είναι περιπτώσεις κατά τις οποίες οι επιμέρους εκμεταλλεύσεις συγκεντρώνουν τους πόρους τους για μια συγκεκριμένη γεωργική επιχείρηση για να σχηματίσουν μια ξεχωριστή κοινή επιχείρηση που λειτουργεί χωριστά από τις "μητρικές εκμεταλλεύσεις" π.χ. κοινός οπωρώνας ή κοινό εκτροφείο βοοειδών (μερική συγχώνευση).

Α. ΓΕΩΓΡΑΦΙΚΗ ΘΕΣΗ ΤΗΣ ΓΕΩΡΓΙΚΗΣ ΕΚΜΕΤΑΛΛΕΥΣΗΣ

II. Η εκμετάλλευση και όλες οι πληροφορίες σχετικά με αυτήν θεωρείται ότι βρίσκονται στην περιοχή έρευνας και το δήμο ή υποπεριοχή έρευνας όπου είναι εγκατεστημένη η διοίκηση της εκμετάλλευσης (Α/01).

Η διοίκηση της εκμετάλλευσης ορίζεται σύμφωνα με τους τεκμηριωμένους κανόνες του κάθε κράτους μέλους.

Α/01 Περιφέρεια έρευνας

I. Η γεωγραφική θέση της κάθε εκμετάλλευσης περιγράφεται με έναν κωδικό που χαρακτηρίζει τη χώρα, την περιφέρεια και το νομό έρευνας.

II. Οι περιφέρειες και οι νομοί έρευνας για τους σκοπούς των ερευνών για τη διάρθρωση των γεωργικών εκμεταλλεύσεων παρουσιάζονται στο παράρτημα IV.

Α/01 α) Δήμος ή υποπεριοχή έρευνας

I. Στο πλαίσιο της καθολικής έρευνας 1999/2000, η γεωγραφική θέση θα περιγράφεται με έναν πρόσθετο κωδικό, που θα δείχνει τον δήμο ή την υποπεριοχή έρευνας, πράγμα που θα επιτρέπει την ομαδοποίηση των αποτελεσμάτων τουλάχιστον κατά "αντικειμενικές ζώνες" με την έννοια του κανονισμού (ΕΟΚ) αριθ. 2052/88 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 3193/94(2) ή, όπου ισχύει αυτό, της πιο πρόσφατης νομοθεσίας για τυχόν παρόμοιες ζώνες ή περιοχές, που θα έχουν ορισθεί σε μεταγενέστερο στάδιο, και χρησιμοποιούνται στο πλαίσιο της υλοποίησης των εργασιών των Διαρθρωτικών Ταμείων.

II. Τα κράτη μέλη κοινοποιούν στη Eurostat σε ποια "αντικειμενική ζώνη" ανήκει ο κάθε δήμος ή η κάθε υποπεριοχή έρευνας. Αν τα όρια μεταξύ των διαφόρων ζωνών ή περιοχών χωρίζουν τον δήμο ή την υποπεριοχή έρευνας, όλες οι εκμεταλλεύσεις του δήμου ή της υποπεριοχής έρευνας ορίζεται ότι ανήκουν στη ζώνη ή περιοχή που αποτελεί το μεγαλύτερο μέρος του δήμου ή της υποπεριοχής έρευνας.

Οι χρησιμοποιούμενοι κωδικοί των δήμων ή των υποπεριοχών έρευνας είναι σύμφωνοι με τα επίπεδα 4 ή 5 της ονοματολογίας εδαφικών στατιστικών ομάδων (NUTS). Αν δεν μπορούν να διαβιβασθούν οι κωδικοί αυτοί, το κράτος μέλος αντί για αυτούς κοινοποιεί, για κάθε εκμετάλλευση, ένα κωδικό που δείχνει σε ποια "αντικειμενική ζώνη" βρίσκεται η εκμετάλλευση. Οι πληροφορίες αυτές πρέπει να αναφέρονται στην κατάσταση όπως είναι στις 30 Ιουνίου 1999, αλλά κοινοποιούνται ξανά εάν μεταβληθούν σε μεταγενέστερο στάδιο οι ζώνες που χρησιμοποιούνται στο πλαίσιο των Διαρθρωτικών Ταμείων.

Α/02 Μειονεκτική περιοχή

I. Περιοχές χαρακτηρισμένες, κατά την ημερομηνία διεξαγωγής της έρευνας, ως μειονεκτικές περιοχές υπό την έννοια του κανονισμού (ΕΚ) αριθ. 950/97(3) του Συμβουλίου, (και όπου ισχύει αυτό, της πιο πρόσφατης νομοθεσίας), που περιλαμβάνονται στον κοινοτικό κατάλογο μειονεκτικών γεωργικών περιοχών όπως κοινοποιείται από τα κράτη μέλη σε εφαρμογή του άρθρου 21 του κανονισμού (ΕΚ) αριθ. 950/97.

II. Αν μόνο ένα μέρος της εκμετάλλευσης βρίσκεται σε μειονεκτική περιοχή, ταξινομείται ανάλογα με το σε ποια περιοχή ανήκει το μεγαλύτερο μέρος της εκμετάλλευσης.

Α/02 α) Ορεινή περιοχή

I. Περιοχές χαρακτηρισμένες, κατά την ημερομηνία διεξαγωγής της έρευνας, ως ορεινές περιοχές υπό την έννοια του άρθρου 23 του κανονισμού (ΕΚ) αριθ. 950/97, που περιλαμβάνονται στον κοινοτικό κατάλογο μειονεκτικών γεωργικών περιοχών, όπως κοινοποιείται από τα κράτη μέλη σε εφαρμογή του άρθρου 21 του κανονισμού (ΕΚ) αριθ. 950/97.

II. Αν μόνο ένα μέρος της εκμετάλλευσης βρίσκεται σε μειονεκτική περιοχή, ταξινομείται ανάλογα με το σε ποια περιοχή ανήκει το μεγαλύτερο μέρος της εκμετάλλευσης.

Β. ΝΟΜΙΚΗ ΠΡΟΣΩΠΙΚΟΤΗΤΑ ΚΑΙ ΔΙΑΧΕΙΡΙΣΗ ΤΗΣ ΕΚΜΕΤΑΛΛΕΥΣΗΣ (κατά την ημέρα της έρευνας)

Β/01 και Β/02 Το άτομο που είναι νομικά και οικονομικά υπεύθυνο για την εκμετάλλευση: ο κάτοχος

I. Ο κάτοχος της εκμετάλλευσης είναι το φυσικό πρόσωπο, η ομάδα φυσικών προσώπων ή το νομικό πρόσωπο για λογαριασμό του οποίου και στο όνομα του οποίου λειτουργεί η εκμετάλλευση και ο οποίος είναι νομικά και οικονομικά υπεύθυνος για την εκμετάλλευση, δηλαδή αναλαμβάνει τους οικονομικούς κινδύνους της εκμετάλλευσης. Ο κάτοχος μπορεί να είναι ιδιοκτήτης της εκμετάλλευσης ή να τη μισθώνει ή να είναι κληρονομικός μακροχρόνιος μισθωτής ή επικαρπωτής ή διαχειριστής περιουσίας τρίτου. Όλοι οι εταίροι μιας ομαδικής εκμετάλλευσης που συμμετέχουν στις γεωργικές εργασίες στην εκμετάλλευση αυτή θεωρούνται κάτοχοι.

II. Η νομική και οικονομική ευθύνη ορίζεται σύμφωνα με τους τεκμηριωμένους κανόνες των κρατών μελών.

Ο κάτοχος μπορεί να έχει εκχωρήσει το σύνολο ή μέρος της εξουσίας λήψης αποφάσεων για τις συνήθεις καθημερινές χρηματοοικονομικές και παραγωγικές διαδικασίες της λειτουργίας της εκμετάλλευσης σε έναν διαχειριστή.

Στην περίπτωση επίμορτης αγροληψίας [βλέπε στοιχείο Γ/03 α)], ως κάτοχος εμφανίζεται ο αγρολήπτης και όχι ο ιδιοκτήτης της γης.

Β/01 α) και β) Τη νομική και οικονομική ευθύνη της εκμετάλλευσης την έχει αναλάβει φυσικό πρόσωπο

I. Για τους σκοπούς του τίτλου αυτού, φυσικό πρόσωπο μπορεί να είναι είτε ένα άτομο (μοναδικός κάτοχος) ή μια ομάδα ατόμων (εταίροι σε ομαδική εκμετάλλευση).

II. Το ζήτημα του αν ένας κάτοχος είναι "φυσικό" ή "νομικό" πρόσωπο έχει σημασία για την ταξινόμηση των εκμεταλλεύσεων στις ακόλουθες ομάδες:

Εκμεταλλεύσεις όπου ο κάτοχος είναι:

α) φυσικό πρόσωπο και μοναδικός κάτοχος μιας ανεξάρτητης εκμετάλλευσης·

β) ομάδα φυσικών προσώπων που απαρτίζουν ομάδα εταίρων σε μια "ομαδική εκμετάλλευση"·

γ) νομικό πρόσωπο.

Οι νόμοι ορισμένων κρατών μελών αντιμετωπίζουν για φορολογικούς ή/και νομικούς λόγους ένα "νομικό" πρόσωπο (εταιρεία) σαν να ήταν "φυσικό" πρόσωπο ή ομάδα "φυσικών" προσώπων. Πρόκειται γενικά για κάθε είδους επιχείρηση όπου ένα ή όλα τα μέλη έχουν πλήρη προσωπική ευθύνη για τα χρέη της επιχείρησης. Σε τέτοιες περιπτώσεις, τα κράτη μέλη μπορούν να κατατάξουν ένα τέτοιο "νομικό" πρόσωπο στις κατηγορίες "μοναδικοί κάτοχοι" ή "ομαδικές εκμεταλλεύσεις".

Β/01 α) Φυσικό πρόσωπο που είναι μοναδικός κάτοχος της εκμετάλλευσης

I. Ένα μοναδικό άτομο και φυσικό πρόσωπο που είναι κάτοχος μιας εκμετάλλευσης η οποία δεν συνδέεται με τις εκμεταλλεύσεις άλλων κατόχων, μέσω κοινής διαχείρισης ή άλλων διευθετήσεων.

II. Ο κάτοχος αυτός μπορεί να λαμβάνει μόνος του οποιεσδήποτε αποφάσεις σχετικά με την εκμετάλλευση.

Σύζυγοι ή στενοί συγγενείς που κατέχουν ή μισθώνουν μαζί μια εκμετάλλευση θα πρέπει κανονικά να θεωρούνται ότι έχουν μια ανεξάρτητη εκμετάλλευση, η διαχείριση της οποίας γίνεται από ένα μοναδικό κάτοχο.

Δυο άτομα που ζουν μαζί ως σύζυγοι, χωρίς να είναι παντρεμένοι, αντιμετωπίζονται επίσης ως σύζυγοι, εάν αυτό αναγνωρίζεται σύμφωνα με τη νομοθεσία του σχετικού κράτους μέλους.

Οι παρακάτω, μεταξύ άλλων, θα πρέπει να θεωρούνται μοναδικοί κάτοχοι: αδέλφια, κοινοί δικαιούχοι βάσει μιας διαθήκης ή άλλης μορφής κληρονομιάς, κ.λπ., εάν δεν έχουν συνάψει συμφωνία και δεν αντιμετωπίζονται φορολογικά ή/και νομικά ως ομαδική εκμετάλλευση ή ως νομικό πρόσωπο σύμφωνα με τους νόμους του σχετικού κράτους μέλους.

Εάν μια εταιρεία (νομικό πρόσωπο) ανήκει σε ένα μοναδικό φυσικό πρόσωπο και αντιμετωπίζεται ως φυσικό πρόσωπο από το κράτος μέλος (βλέπε ορισμό του "φυσικού προσώπου"), θεωρείται εκμετάλλευση με έναν μοναδικό κάτοχο.

Εάν μόνο ένα άτομο έχει πλήρη νομική και οικονομική ευθύνη για την εκμετάλλευση, το άτομο αυτό θεωρείται ο μοναδικός κάτοχος, ακόμη κι αν η εκμετάλλευση από άλλες πλευρές καλύπτει τα κριτήρια της ομαδικής εκμετάλλευσης.

Β/01 β) Ένα ή περισσότερα φυσικά πρόσωπα που είναι εταίροι σε μια ομαδική εκμετάλλευση

I. Ένα ή περισσότερα φυσικά πρόσωπα που είναι εταίροι σε μια ομάδα φυσικών προσώπων τα οποία κατέχουν, μισθώνουν ή διαχειρίζονται με άλλο τρόπο από κοινού μια γεωργική εκμετάλλευση ή διαχειρίζονται από κοινού τις ατομικές τους εκμεταλλεύσεις σαν να ήταν μια εκμετάλλευση. Η συνεργασία πρέπει να πραγματοποιείται είτε σύμφωνα με το νόμο είτε με γραπτή συμφωνία.

II. Εάν μια εταιρεία (νομικό πρόσωπο) ανήκει σε περισσότερα από ένα φυσικά πρόσωπα και αντιμετωπίζεται ως φυσικό πρόσωπο από το κράτος μέλος, θεωρείται ότι είναι ομαδική εκμετάλλευση.

Τα κράτη μέλη, για τα οποία είναι προαιρετική η καταγραφή της μεταβλητής Β/01 β), συλλέγουν όλες τις πληροφορίες για όλες τις εκμεταλλεύσεις των οποίων οι κάτοχοι είναι φυσικά πρόσωπα υπό τη μεταβλητή Β/01 α), ασχέτως του εάν είναι "ομαδικές εκμεταλλεύσεις" όπως ορίζεται παρακάτω. Γι' αυτά τα κράτη μέλη, αν σε μια εκμετάλλευση δυο ή περισσότερα φυσικά πρόσωπα λειτουργούν ως κάτοχοι, μόνο ένα από αυτά εμφανίζεται ως κάτοχος. (π.χ. αυτός που φέρει το μεγαλύτερο μέρος του κινδύνου ή που καλύπτει το μεγαλύτερο μέρος της διαχείρισης της εκμετάλλευσης. Εάν και με τα κριτήρια αυτά δεν μπορεί να επιλεγεί ένα άτομο, η επιλογή θα πρέπει να βασίζεται σε άλλο κριτήριο, όπως η ηλικία).

Β/01 γ) Νομικό πρόσωπο

I. Νομικό πρόσωπο που δεν είναι φυσικό πρόσωπο αλλά έχει τα συνήθη δικαιώματα και υποχρεώσεις ενός ατόμου, όπως την ικανότητα να υποβάλλει μήνυση ή να υποβάλλεται μήνυση εις βάρος του (γενική ικανότητα δικαιοπραξίας).

II. Τα νομικά πρόσωπα μπορεί να είναι δημόσια ή ιδιωτικά, όπου περιλαμβάνονται τα εξής:

- κράτος, περιφέρειες, δήμοι, κ.λπ.,

- η εκκλησία και οι οργανισμοί της,

- άλλοι παρόμοιοι οργανισμοί με δημόσιο ή ημιδημόσιο χαρακτήρα,

- όλες οι εμπορικές επιχειρήσεις εκτός από αυτές που εμπίπτουν στο Β/01 α) ή β), και ιδιαίτερα οι εταιρείες περιορισμένης ευθύνης, όπου περιλαμβάνονται οι σχετικές συνεταιριστικές επιχειρήσεις,

- όλες οι εταιρείες μετοχικής μορφής (εταιρείες που έχουν εκδώσει μετοχές),

- ιδρύματα (φορείς που διαχειρίζονται κεφάλαια που έχουν παραχωρηθεί για ορισμένους σκοπούς οι οποίοι συχνά είναι κοινωνικοί ή φιλανθρωπικοί),

- εταιρείες περιορισμένης ευθύνης μη μετοχικής μορφής,

- όλες οι άλλες επιχειρήσεις παρόμοιου χαρακτήρα.

Β/01 δ) Αριθμός εταίρων

I. Ο αριθμός των ατόμων μιας ομαδικής εκμετάλλευσης που μοιράζονται τις νομικές και οικονομικές ευθύνες σχετικά με την εκμετάλλευση και τα οποία συμμετέχουν στις γεωργικές εργασίες της εκμετάλλευσης.

Β/01 ε) Μέλη οικογένειας

I. Γενικά, τα μέλη της οικογένειας του κατόχου είναι ο/η σύζυγος, οι ανιόντες και κατιόντες συγγενείς (περιλαμβάνονται και οι εξ αγχιστείας ή εξ υιοθεσίας) και τα αδέλφια του κατόχου ή του/της συζύγου.

II. Οι κάτοχοι δεν συμπεριλαμβάνονται στα μέλη της οικογένειας.

Β/01 στ) Πόσα μέλη των οικογενειών των εταίρων εκτελούν γεωργικές εργασίες στην εκμετάλλευση;

I. Ο αριθμός των μελών των οικογενειών των εταίρων μιας ομαδικής εκμετάλλευσης που εκτελούν γεωργικές εργασίες (όπως ορίζεται στο τμήμα Λ) στην εκμετάλλευση με πλήρη ή μερική απασχόληση. Δεν έχει σημασία εάν λαμβάνουν ή όχι μισθό.

II. Τα δεδομένα εργατικού δυναμικού που απαιτούνται για αυτά τα μέλη των οικογενειών καταγράφονται στο Λ/04 "Εργατικό δυναμικό εκτός των μελών της οικογένειας απασχολούμενο τακτικά" ή στο Λ/05 και Λ/06 "Εργατικό δυναμικό εκτός των μελών της οικογένειας απασχολούμενο μη τακτικά".

Β/02 Επικεφαλής ή διαχειριστής της εκμετάλλευσης

I. Το φυσικό πρόσωπο (ή πρόσωπα) που είναι υπεύθυνο για τις συνήθεις καθημερινές χρηματοοικονομικές και παραγωγικές διαδικασίες της λειτουργίας της σχετικής εκμετάλλευσης.

II. Ο διαχειριστής είναι κατά κανόνα, αλλά όχι πάντα, το ίδιο άτομο με τον κάτοχο που είναι φυσικό πρόσωπο. Ως διαχειριστές μιας ομαδικής εκμετάλλευσης θεωρούνται οι εταίροι της εκμετάλλευσης που συμμετέχουν στις γεωργικές εργασίες της εκμετάλλευσης.

Σε περιπτώσεις κατά τις οποίες ο κάτοχος δεν είναι επίσης διαχειριστής, έχει αναθέσει σε κάποιον, ή τον έχει προσλάβει, για να διοικεί την επιχείρηση. Μπορεί, για παράδειγμα, να πρόκειται για ένα μέλος της οικογενείας του [Β/02 α)] ή της οικογενείας του/της συζύγου [Β/02 β)], αλλά μπορεί επίσης να είναι ένα άτομο που δεν έχει οικογενειακούς δεσμούς με τον κάτοχο.

Σε περιπτώσεις όπου ο κάτοχος είναι μοναδικός κάτοχος ή νομικό πρόσωπο, μπορεί να υπάρχει μόνο ένας διαχειριστής της εκμετάλλευσης.

Τα κράτη μέλη, για τα οποία είναι προαιρετική η καταγραφή της μεταβλητής Β/01 β), συλλέγουν όλες τις πληροφορίες που απαιτούνται για τους διαχειριστές σαν να υπάρχει μόνο ένα άτομο που λειτουργεί ως διαχειριστής. Εάν, σε αυτά τα κράτη μέλη, περισσότερα από ένα άτομο είναι υπεύθυνα για τη συνήθη καθημερινή διαχείριση της εκμετάλλευσης, ως διαχειριστής θεωρείται το άτομο που καλύπτει το μεγαλύτερο μέρος. Εάν η σχετική συμμετοχή διαιρείται σε ίσα μερίδια, η απαραίτητη διάκριση μπορεί να γίνεται με βάση την ηλικία ή άλλα παρόμοια κριτήρια.

Β/03 Επαγγελματική κατάρτιση του επικεφαλής της εκμετάλλευσης (διαχειριστή)

Για κάθε άτομο καταγράφεται ένα μόνο επίπεδο.

Αποκλειστικά πρακτική γεωργική εμπειρία

I. Εμπειρία που έχει αποκτηθεί με πρακτική εργασία σε μια γεωργική εκμετάλλευση.

Στοιχειώδης γεωργική κατάρτιση

I. Κύκλοι κατάρτισης που έχουν ολοκληρωθεί σε μια γενική γεωργική σχολή ή/και σε ένα ίδρυμα που ειδικεύεται σε ορισμένα θέματα (όπου περιλαμβάνεται η καλλιέργεια οπωροκηπευτικών, η αμπελουργία, η δασοκομία, η ιχθυοκαλλιέργεια, η κτηνιατρική, η γεωργική τεχνολογία και συναφή θέματα).

II. Η ολοκληρωμένη γεωργική μαθητεία θεωρείται στοιχειώδης κατάρτιση.

Πλήρης γεωργική κατάρτιση

I. Οποιοσδήποτε κύκλος κατάρτισης που διαρκεί τουλάχιστον δύο έτη ισοδύναμου χρόνου πλήρους κατάρτισης και που πραγματοποιείται μετά το τέλος της υποχρεωτικής εκπαίδευσης (βλέπε Λ/01 έως Λ/06 "Ηλικία αποφοίτησης από το σχολείο") και που πραγματοποιείται σε γεωργική σχολή, πανεπιστήμιο ή άλλο ίδρυμα τριτοβάθμιας εκπαίδευσης στη γεωργία, την καλλιέργεια οπωροκηπευτικών, την αμπελουργία, τη δασοκομία, την ιχθυοκαλλιέργεια, την κτηνιατρική, τη γεωργική τεχνολογία ή συναφές θέμα.

Β/04 Τηρούνται αγροτικά λογιστικά βιβλία για τη διαχείριση της εκμετάλλευσης;

I. Τα αγροτικά λογιστικά βιβλία πρέπει να περιλαμβάνουν τουλάχιστον τη συστηματική και τακτική καταγραφή όλων των τρεχόντων εσόδων και εξόδων με σκοπό τον καθορισμό, στο τέλος της λογιστικής περιόδου, του κέρδους που αποκόμισε η εκμετάλλευση.

II. Θεωρείται επίσης ότι υπάρχει λογιστικό σύστημα εάν η καταγραφή αυτή δεν άρχισε μόνο κατά το δωδεκάμηνο που προηγείται της έρευνας.

Τα αγροτικά λογιστικά βιβλία μπορεί να χρησιμεύουν ως βάση για τη διαχείριση της εκμετάλλευσης από τον διαχειριστή της· μπορεί επίσης να χρησιμοποιούνται για την κατάρτιση ισολογισμού και λογαριασμού κερδών και ζημιών.

Τα παρακάτω δεν θεωρούνται "λογιστικά συστήματα":

- περιστασιακές σημειώσεις για ορισμένες συναλλαγές σε κάποιο βιβλίο ή σημειωματάριο,

- καταγραφές των εσόδων και εξόδων (για τον υπολογισμό της αποδοτικότητας) για ένα μόνο μέρος των γεωργικών δραστηριοτήτων της εκμετάλλευσης,

- στοιχεία που συντάσσονται μόνο για φορολογικούς λόγους.

Γ. ΜΟΡΦΕΣ ΚΑΤΟΧΗΣ, ΚΑΤΑΤΜΗΣΗ ΤΗΣ ΕΚΜΕΤΑΛΛΕΥΣΗΣ ΚΑΙ ΓΕΩΡΓΙΚΟ ΣΥΣΤΗΜΑ

Γ/01 έως 03 Χρησιμοποιούμενη γεωργική έκταση

I. Η συνολική έκταση που καταλαμβάνει η αρόσιμη γη, τα μόνιμα λιβάδια, οι μόνιμες καλλιέργειες και οι οικογενειακοί κήποι (που χρησιμοποιούνται από τον ιδιοκτήτη ή στο πλαίσιο αγρομίσθωσης ή δωρεάν)

II. Μορφές κατοχής - ειδικές περιπτώσεις

1. Όταν μια "ομαδική εκμετάλλευση ενός προϊόντος" αντιμετωπίζεται ως ανεξάρτητη εκμετάλλευση (βλέπε "γεωργικές εκμεταλλεύσεις" σημείο 2.5), η συνολική γεωργική έκταση της "ομαδικής εκμετάλλευσης ενός προϊόντος" καταλογίζεται στο άτομο που έχει χαρακτηριστεί ως κάτοχος (Β/01) αλλά με τη μορφή κατοχής που αντιστοιχεί στην "μητρική" εκμετάλλευση.

2. Η γη σε περίπτωση συνιδιοκτησίας ή η γη που μισθώνεται και χρησιμοποιείται από πολλές εκμεταλλεύσεις αλλά η οποία δεν αποτελεί "ομαδική εκμετάλλευση ενός προϊόντος" θεωρείται ότι σχετίζεται με τον κάτοχο που καλύπτει το μεγαλύτερο μέρος της λειτουργίας, αλλά το κάθε τεμάχιο έχει τη μορφή κατοχής που αντιστοιχεί με την μητρική εκμετάλλευση.

Γ/01 Γεωργική έκταση υπό ιδιοκαλλιέργεια

I. Γεωργική γη που καλλιεργείται από την εκμετάλλευση που εξετάζεται και η οποία είναι ιδιοκτησία του κατόχου ή καλλιεργείται από αυτόν ως επικαρπωτή ή κληρονομικό μακροχρόνιο μισθωτή ή υπό άλλη αντίστοιχη μορφή κατοχής.

II. Η έκταση που έχει εκχωρηθεί σε έναν εργάτη για να την καλλιεργήσει ο ίδιος για δικούς του σκοπούς ως μέρος της αμοιβής του, περιλαμβάνεται στην εκμετάλλευση που εκχωρεί την έκταση αυτή, εκτός εάν ο εργάτης χρησιμοποιεί δικά του μέσα παραγωγής.

Αγροτεμάχια που έχουν κρατηθεί από τον προηγούμενο κάτοχο (βλέπε "γεωργική εκμετάλλευση", σημείο 2.2) περιλαμβάνονται στην εκμετάλλευση μαζί με την οποία καλλιεργείται συνήθως η κρατηθείσα έκταση και, γενικά, χρησιμοποιείται το ίδιο εργατικό δυναμικό και μέσα παραγωγής με την υπόλοιπη εκμετάλλευση.

Όμως, δεν περιλαμβάνονται τα δικαιώματα βοσκής σε δημοτικούς βοσκότοπους, π.χ. σε δημοτική έκταση που ανήκει στην ενορία ή σε ένα συνεταιρισμό (οι εκτάσεις αυτές, που δεν αποτελούν μέρος μιας εκμετάλλευσης, δεν καλύπτονται από την παρούσα έρευνα).

Γ/02 Γεωργική έκταση υπό αγρομίσθωση

I. Έκταση που εκμισθώνει η εκμετάλλευση έναντι σταθερού προσυμφωνηθέντος μισθώματος (σε χρήμα, σε είδος ή με άλλη μορφή), και για την οποία υπάρχει (γραπτή ή προφορική) συμφωνία μίσθωσης. Μια έκταση καταλογίζεται σε μια μόνο εκμετάλλευση. Εάν μια έκταση έχει εκμισθωθεί σε πολλές εκμεταλλεύσεις κατά τη διάρκεια του έτους αναφοράς, συνήθως καταλογίζεται στην εκμετάλλευση με την οποία συνδέθηκε για το μεγαλύτερο χρονικό διάστημα κατά το έτος αναφοράς.

II. Η μισθωμένη έκταση μπορεί να είναι:

- μια πλήρης εκμετάλλευση,

- επιμέρους αγροτεμάχια.

Η μισθωμένη έκταση δεν μπορεί να θεωρηθεί μέρος της εκμετάλλευσης του ιδιοκτήτη, αλλά θεωρείται πάντα μέρος της εκμετάλλευσης του μισθωτή. Τα ζώα που ενδεχομένως βρίσκονται στην έκταση αυτή θεωρούνται ότι ανήκουν στην εκμετάλλευση που κατέχει τα ζώα.

Τα αγροτεμάχια ή οι εκμεταλλεύσεις που μισθώνει ο κάτοχος από μέλη της οικογένειας του κατόχου περιλαμβάνονται στο τμήμα αυτό εάν οι εκτάσεις αυτές καλλιεργούνται ως μέρος της εξεταζόμενης εκμετάλλευσης. Περιλαμβάνεται επίσης η έκταση που ανήκει σε άλλη εκμετάλλευση αλλά καλλιεργείται από την εκμετάλλευση που εξετάζεται σε αντάλλαγμα για ορισμένο αριθμό ωρών εργασίας αλλά όχι η έκταση που διατίθεται σε έναν εργάτη γης ως αμοιβή (σε αντίθεση με την περίπτωση της γης που διατίθεται σε έναν εργάτη γης ως αμοιβή, που γενικά παραμένει στο σύστημα αμειψισποράς της εκμετάλλευσης, μια συμφωνία αγρομίσθωσης του είδους που εξετάζεται εδώ θα καθορίζει όχι μόνο την έκταση της σχετικής γης αλλά και το πού βρίσκεται και τα συγκεκριμένα όριά της).

Η μισθωμένη έκταση που υπενοικιάζεται σε τρίτο θα πρέπει να περιλαμβάνεται στην εκμετάλλευση του τρίτου, δεδομένου ότι δεν αποτελεί μέρος της εξεταζόμενης εκμετάλλευσης.

Γ/03 Γεωργική έκταση υπό επίμορτη αγροληψία ή υπό άλλο τρόπο εκμετάλλευσης

α) Γεωργική έκταση υπό επίμορτη αγροληψία

I. Η έκταση (που μπορεί να αποτελεί μια ολόκληρη εκμετάλλευση) που καλλιεργείται σε συνεργασία από τον ιδιοκτήτη και τον αγρολήπτη στο πλαίσιο γραπτής ή προφορικής συμφωνίας επίμορτης αγροληψίας. Η παραγωγή (οικονομική ή υλική) της έκτασης υπό επίμορτη αγροληψία μοιράζεται μεταξύ των δύο μερών βάσει συμφωνηθέντων ποσοστών.

II. Εδώ περιλαμβάνεται, μεταξύ άλλων:

"Cοlοnia parziaria" - ολόκληρων εκμεταλλεύσεων.

Στην περίπτωση "cοlοnia parziaria" ολόκληρων εκμεταλλεύσεων ο εκχωρητής εμπιστεύεται ένα αγρόκτημα στον επικεφαλής μιας οικογένειας, ο οποίος αναλαμβάνει την υποχρέωση να εκτελέσει, με τη βοήθεια των μελών της οικογενείας του, όλες τις εργασίες που απαιτούνται για την εκμετάλλευση και να επωμισθεί ο ίδιος ένα μέρος των δαπανών και να μοιράσει την παραγωγή του αγροκτήματος με τον εκχωρητή σε προκαθορισμένη αναλογία

β) Γεωργική έκταση που χρησιμοποιείται υπό άλλες μορφές εκμετάλλευσης

I. Άλλες μορφές κατοχής που δεν καλύπτονται αλλού υπό τα Γ/01 έως 03 α).

II. Εδώ περιλαμβάνεται, μεταξύ άλλων:

1. Έκταση στην οποία ο κάτοχος έχει δικαιώματα:

- δυνάμει της συγκεκριμένης θέσης του (δασοφύλακας, ιερέας, διδάσκαλος κ.λπ.),

- εκχώρηση από την ενορία ή άλλο οργανισμό, π.χ. κοινός βοσκότοπος, τμήματα του οποίου κατανέμονται (σε αντίθεση με τη έκταση στην οποία υπάρχουν κοινά δικαιώματα βοσκής).

2. Έκταση την οποία καλλιεργεί δωρεάν η εκμετάλλευση (π.χ. εκτάσεις από εγκαταλελειμμένες εκμεταλλεύσεις τις οποίες καλλιεργεί η εξεταζόμενη εκμετάλλευση.

3. "Colonia parziaria" - επιμέρους αγροτεμαχίων.

Στην "cοlοnia parziaria" επιμέρους αγροτεμαχίων ο εκχωρητής εμπιστεύεται μόνο ένα ή περισσότερα αγροτεμάχια, τα οποία χρησιμοποιούνται υπό τους όρους που αναφέρονται στο σταχείο α).

Γ/04 Άριθμός αγροτεμαχίων που αποτελούν τη χρησιμοποιούμενη γεωργική έκταση

I. Ένα αγροτεμάχιο είναι οποιοδήποτε κομμάτι γης ανήκει στην εκμετάλλευση αλλά περιβάλλεται πλήρως από γη, υδάτινες εκτάσεις, δρόμους ή δάση, κ.λπ. που δεν ανήκουν στην εκμετάλλευση.

II. Ένα αγροτεμάχιο μπορεί να αποτελείται από έναν ή περισσότερους γειτονικούς αγρούς. Ένας αγρός είναι ένα τεμάχιο γης που βρίσκεται μέσα σε μια έκταση γης αλλά χωρίζεται από την υπόλοιπη έκταση με εμφανείς οριογραμμές (π.χ. μονοπάτια, χαντάκια, θαμνοστοιχίες). Ένας αγρός μπορεί να περιλαμβάνει ένα ή περισσότερα τμήματα γης. Ένα τμήμα γης είναι το τμήμα (ή το σύνολο) ενός αγρού που χρησιμοποιείται για μια δεδομένη καλλιέργεια ή συνδυασμό καλλιεργειών.

Γ/05 Σύστημα και πρακτικές καλλιέργειας

Γ/05 α) Βιολογική καλλιέργεια

I. Πρέπει να συλλέγονται πληροφορίες σχετικά με το αν στην εκμετάλλευση ασκούνται γεωργικές πρακτικές σύμφωνες με ορισμένα πρότυπα και κανόνες που καθορίζονται από τον κανονισμό (ΕΟΚ) αριθ. 2092/91 του Συμβουλίου(4), όπως τροποποιήθηκε τελευταία από τον κανονισμό (ΕΚ) αριθ. 1488/97 Επιτροπής(5), ή, όπου ισχύει αυτό, την πιο πρόσφατη νομοθεσία, για την "βιολογική παραγωγή γεωργικών προϊόντων και σχετικές ενδείξεις σε γεωργικά προϊόντα και τρόφιμα", ή/και τους αντίστοιχους κοινοτικούς ή εθνικούς κανόνες για την βιολογική κτηνοτροφία.

II. Ο κανονισμός ορίζει ένα εναρμονισμένο πλαίσιο για τη σήμανση, την παραγωγή και τον έλεγχο των γεωργικών προϊόντων που φέρουν ή πρόκειται να φέρουν ενδείξεις σχετικές με μεθόδους βιολογικής παραγωγής. Σύμφωνα με τους κανόνες του κανονισμού, η παραγωγή πρέπει να πραγματοποιείται με τέτοιο τρόπο ώστε τα τμήματα γης, και οι τοποθεσίες παραγωγής και αποθήκευσης, να διαχωρίζονται σαφώς από τα αντίστοιχα άλλης μονάδας που δεν παράγει σύμφωνα με τους κανόνες της βιολογικής γεωργίας. Αυτό σημαίνει, γενικά, ότι η καλλιέργεια σε ολόκληρη την εκμετάλλευση πρέπει να μεταστραφεί σε τέτοιες πρακτικές.

Γ/05 β) Άλλα συστήματα ή πρακτικές καλλιέργειας χαμηλών εισροών

I. Συστήματα ή πρακτικές καλλιέργειας που ακολουθούν αποδεκτές κατευθυντήριες γραμμές, που δεν περιλαμβάνονται στο Γ/05 α), όπου στόχος είναι η χρήση βιώσιμων πρακτικών καλλιέργειας, δηλαδή η χρήση ελάχιστων εισροών μέσων παραγωγής και ιδιαίτερα λιπασμάτων και προϊόντων φυτοπροστασίας.

II. Ο τίτλος αυτός περιλαμβάνει συστήματα καλλιέργειας χαμηλών εισροών (εκτός από την οργανική καλλιέργεια), π.χ. γνωστά ως ολοκληρωμένη καλλιέργεια ή ολοκληρωμένη παραγωγή. Καλύπτει επίσης γεωργικές πρακτικές οι οποίες, χωρίς να επηρεάζουν το συνολικό σύστημα καλλιέργειας, εφαρμόζουν βιολογικό έλεγχο, ή συγκεκριμένα προγράμματα για τη μείωση της διαχείρισης θρεπτικών υλών. Οι αποδεκτές κατευθυντήριες γραμμές ή αρχές θα πρέπει να είναι σαφώς καθορισμένες και να στοχεύουν στην ουσιαστική μείωση των γεωργικών εισροών. Μπορεί να ορίζονται από εθνικές ή περιφερειακές αρχές, τον διεθνή οργανισμό βιολογικού ελέγχου, ενώσεις παραγωγών, διανομέων ή καταναλωτών, κ.λπ.

Γ/05 γ) Αγροτοπεριβαλλοντικό πριμ ή ενίσχυση

I. Τα πριμ ή οι ενισχύσεις που καταβάλλονται στην εκμετάλλευση μέσω ενός προγράμματος ενός κράτους μέλους σύμφωνα με τον κανονισμό (ΕΟΚ) αριθ. 2078/92 του Συμβουλίου(6), όπως τροποποιήθηκε τελευταία από τον κανονισμό (ΕΚ) αριθ. 2772/95 της Επιτροπής(7), ή, όταν ισχύει, την πιο πρόσφατη νομοθεσία.

II. Ο κανονισμός (ΕΟΚ) αριθ. 2078/92 αφορά μεθόδους γεωργικής παραγωγής συμβατές με τις απαιτήσεις της προστασίας του περιβάλλοντος και της διαφύλαξης της υπαίθρου. Τα κράτη μέλη καταρτίζουν προγράμματα για την παροχή ενισχύσεων στους αγρότες που λαμβάνουν ορισμένα μέτρα.

Γ/05 γ/θ) Μέτρα που αφορούν τα χαρακτηριστικά του τοπίου

I. Μέτρα που περιλαμβάνονται στα προγράμματα που αναφέρθηκαν παραπάνω στο σημείο II στο στοιχείο Γ/05 γ), στόχος των οποίων είναι η διατήρηση ή αποκατάσταση ορισμένων χαρακτηριστικών του τοπίου (π.χ. παλαιοί πέτρινοι τοίχοι, φράχτες, διάσπαρτα δέντρα, παρυφές αγρών κ.λπ.) ή για τη διαχείριση γης για πρόσβαση του κοινού και δραστηριότητες αναψυχής.

II. Το αγροτοπεριβαλλοντικό πρόγραμμα μπορεί να αποζημιώνει τους αγρότες για το κόστος της παροχής ή της διατήρησης χαρακτηριστικών του τοπίου. Αυτό μπορεί συγκεκριμένα να περιλαμβάνει συγκεκριμένες χρήσεις γης ή κατασκευές όπως θαμνοστοιχίες, παραδοσιακούς πέτρινους τοίχους, παραδοσιακές πέτρινες επιστρώσεις, διαχωριστικές ζώνες για λίμνες ή ρέοντα ύδατα, μη καλλιεργήσιμες παρυφές αγρών, κορφολογημένα δέντρα, διάσπαρτα δέντρα, αγροτικά ιστορικά μνημεία, αναχώματα ή άλλα γεωργικά χαρακτηριστικά του τοπίου. Η κατηγορία αυτή δεν περιλαμβάνει κτίρια ή χαρακτηριστικά που δεν συνδέονται με γεωργική γη.

Δ. έως Θ. ΧΡΗΣΗ ΓΗΣ

I. Η συνολική έκταση της εκμετάλλευσης (Δ έως Η) αποτελείται από τη γεωργική έκταση που χρησιμοποιεί η εκμετάλλευση (Δ έως Ζ) και τη λοιπή γη (Η).

Η γεωργική έκταση που χρησιμοποιείται για καλλιέργεια περιλαμβάνει την έκταση με κύριες καλλιέργειες που θα συγκομισθούν κατά το έτος της έρευνας.

II. Για την ανάλυση της χρήσης γης κατά καλλιεργούμενη έκταση, η κάθε έκταση καταγράφεται μόνο μια φορά.

Οι μόνιμες καλλιέργειες και οι πολυετείς καλλιέργειες (π.χ. σπαράγγια, φράουλες ή θάμνοι), περιλαμβάνονται από το έτος της φύτευσης ακόμη κι αν δεν έχουν αρχίσει μέχρι τώρα να παράγουν.

Εξαιρούνται τα καλλιεργημένα μανιτάρια (Ι/02).

Στην περίπτωση συνδυασμένων καλλιεργειών, η χρησιμοποιούμενη γεωργική έκταση κατανέμεται στις διάφορες καλλιέργειες αναλογικά, βάσει της χρήσης του εδάφους από την κάθε σχετική καλλιέργεια.

Οι γεωργικές εκτάσεις οι συνδυασμένες με δάση διαιρούνται με παρόμοιο τρόπο.

Η αρχή αυτή δεν ισχύει για τις μεικτές καλλιέργειες (πρόκειται για καλλιέργειες που αναπτύσσονται και συγκομίζονται μαζί στο ίδιο έδαφος, π.χ. ανάμεικτος αραβόσιτος, ή τις διαδοχικές καλλιέργειες (π.χ. κριθάρι με εμβόλιμη καλλιέργεια τριφυλλιού που θα συγκομισθεί αργότερα).

Στην περίπτωση συνδυασμένων καλλιεργειών, αν μια καλλιέργεια δεν έχει σημασία για την εκμετάλλευση, αγνοείται κατά την ανάλυση των εκτάσεων.

Μπορεί να γίνεται εξαίρεση από την αρχή της αναλογικής κατανομής όταν τα αποτελέσματα δεν πρόκειται να είναι ικανοποιητικά, με την προϋπόθεση ότι τηρούνται οι κανόνες που έχουν θεσπιστεί από τα κράτη μέλη σε συμφωνία με την Επιτροπή.

Οι διαδοχικές καλλιέργειες καταγράφονται μόνο στον τίτλο Θ/01. Υπό τους τίτλους Δ έως Ζ η έκταση της κάθε διαδοχικής καλλιέργειας δεν υπολογίζεται, αλλά η έκταση κατανέμεται σε μία μόνο καλλιέργεια, εκείνη που θεωρείται ως κύρια καλλιέργεια. Όταν κατά τη διάρκεια ενός γεωργικού έτους καλλιεργούνται διαδοχικά πολλές καλλιέργειες σε μια έκταση, κύρια καλλιέργεια είναι αυτή που έχει τις υψηλότερες αξίες παραγωγής. Αν η κύρια καλλιέργεια δεν μπορεί να καθορισθεί βάσει της αξίας παραγωγής τότε ως κύρια καλλιέργεια θεωρείται αυτή που κατέχει το έδαφος για το μεγαλύτερο χρονικό διάστημα.

Δ. ΑΡΟΣΙΜΗ ΕΚΤΑΣΗ

I. Γη που καλλιεργείται (οργώνεται) τακτικά, κατά κανόνα στο πλαίσιο συστήματος αμειψισποράς.

II. Η αρόσιμη έκταση περιλαμβάνει τις καλλιέργειες των κατηγοριών Δ/01 έως Δ/20, τις αγραναπαύσεις χωρίς επιδότηση (Δ/21) και τις αγραναπαύσεις που υπόκεινται σε προγράμματα παροχής κινήτρων για παύση καλλιεργειών χωρίς οικονομική χρήση (Δ/22).

Οι εκτάσεις βιομηχανικών καλλιεργειών σε γη υπό παύση καλλιέργειας περιλαμβάνονται υπό τους αντίστοιχους τίτλους, αλλά καταγράφονται επίσης και στο σημείο Ι/08 β).

Δ/01 έως 08 Δημητριακά για την παραγωγή καρπού (περιλαμβάνονται και οι σπόροι για σπορά)

II. Εξαιρούνται τα σιτηρά που συγκομίζονται χλωρά. Αυτά καταγράφονται στο Δ/18.

Δ/01 Μαλακό σιτάρι και όλυρα

Δ/02 Σκληρό σιτάρι

Δ/03 Σίκαλη

I. Περιλαμβάνονται τα μείγματα δημητριακών που σπέρνονται το φθινόπωρο (σμιγός).

Δ/04 Κριθάρι

Δ/05 Βρώμη

I. Περιλαμβάνονται τα μείγματα δημητριακών που σπέρνονται την άνοιξη (θερινός σμιγός).

Δ/06 Αραβόσιτος σε κόκκους

I. Αραβόσιτος που συγκομίζεται ως κόκκος.

II. Αραβόσιτος που συγκομίζεται με το χέρι, με συλλεκτική, εκκοκκιστική ή θεριζοαλωνιστική μηχανή, ασχέτως της χρήσης, όπου περιλαμβάνονται οι κόκκοι για ενσιρωμένες ζωοτροφές. Περιλαμβάνονται οι κόκκοι που συγκομίζονται μαζί με μέρη του στάχεως, αλλά με υγρασία μεγαλύτερη του 20 %, και χρησιμοποιούνται για ενσιρωμένες ζωοτροφές (γνωστά ως μείγματα αραβοσίτου, Corn-Cob-Mix, CCM).

Το γλυκό καλαμπόκι που καταναλώνεται ως λαχανικό περιλαμβάνεται στο Δ/14.

Δ/07 Ρύζι

Δ/08 Άλλα σιτηρά

Δ/09 Όσπρια για καρπό (περιλαμβάνονται και σπόροι για σπορά και μείγματα οσπρίων με σιτηρά)

II. Τα όσπρια που συγκομίζονται χλωρά περιλαμβάνονται στο Δ/14 ή το Δ/18, ανάλογα με τη χρήση τους.

Από τα οποία:

Δ/09 γ) μπιζέλια, αμιγούς καλλιέργειας που συλλέγονται σε ξηρή κατάσταση για κτηνοτροφική χρήση

Δ/09 δ) κουκιά, αμιγούς καλλιέργειας που συλλέγονται σε ξηρή κατάσταση για κτηνοτροφική χρήση

Δ/10 Πατάτες (περιλαμβάνονται οι πρώιμες πατάτες και οι πατατόσποροι)

Δ/11 Ζαχαρότευτλα (δεν περιλαμβάνονται οι σπόροι για σπορά)

Δ/12 Κτηνοτροφικά φυτά με ριζώματα, κονδύλους κ.λπ. και κτηνοτροφικά λάχανα (δεν περιλαμβάνονται και οι σπόροι για σπορά)

Δ/13 Βιομηχανικά φυτά (περιλαμβάνονται οι σπόροι για ελαιούχα ποώδη φυτά, δεν περιλαμβάνονται οι σπόροι για κλωστικά φυτά, λυκίσκο, καπνό και άλλα βιομηχανικά φυτά) από τα οποία:

Δ/13 α) Καπνός

Δ/13 β) Λυκίσκος

Δ/13 γ) Βαμβάκι

Δ/13 δ) Άλλα ελαιούχα ή κλωστικά φυτά και άλλα βιομηχανικά φυτά

Δ/13 δ) i) Ελαιούχα και κλωστικά φυτά (σύνολο)

Δ/13 δ) ii) Αρωματικά, φαρμακευτικά και αρτυματικά φυτά

II. Τα κύρια αρωματικά, φαρμακευτικά και αρτυματικά φυτά είναι τα εξής:

αγγελική (Angelica spp.), μπελαντόνα (Atropa spp.), χαμομήλι (Matricaria spp.), κύμινο (Carum spp.), δακτυλίτις (Digitalis spp.), γεντιανή (Gentiana spp.), ύσσωπος (Hyssopus spp.), γιασεμί (Jasminum spp.), λεβάντα (Lavandula spp.), μαντζουράνα (Origanum spp.), μελισσόχορτο (Melissa spp.), μέντα (Mentha spp.), παπαρούνα (Papaver spp.), βίγκα (Vinca spp.), ψυλλόχορτο (σπόρος) (Psyllium spp.), κρόκος (Curcuma spp.), αλιφασκιά (Salvia spp.), καλέντουλα (Calendula spp.), βαλεριάνα (Valeriana spp.), κ.λπ.

Δ/13 δ) iii) Άλλα βιομηχανικά φυτά

Δ/14 και Δ/15 Νωπά λαχανικά, πεπονοειδή, φράουλες

II. Εξαιρούνται τα καλλιεργημένα μανιτάρια (Ι/02).

Δ/14 Νωπά λαχανικά, πεπονοειδή, φράουλες - καλλιέργειες υπαίθρου ή υπό χαμηλά (μη προσπελάσιμα) στέγαστρα

Δ/14 α) Κηπευτικές καλλιέργειες μεγάλης έκτασης (σε αγρό)

I. Λαχανικά, πεπονοειδή, φράουλες που καλλιεργούνται στο πλαίσιο εναλλαγής καλλιεργειών.

Δ/14 β) Κηπευτικές καλλιέργειες μικρής έκτασης

I. Λαχανικά, πεπονοειδή, φράουλες που καλλιεργούνται στο πλαίσιο εναλλαγής κηπευτικών καλλιεργειών.

Δ/15, Δ/17 και Ζ/07 Καλλιέργειες σε θερμοκήπια ή υπό υψηλά (προσπελάσιμα) στέγαστρα

I. Καλλιέργειες οι οποίες για το σύνολο της περιόδου ανάπτυξής τους ή για το μεγαλύτερο μέρος αυτής καλύπτονται από θερμοκήπια ή από ακίνητα ή κινητά υψηλά στέγαστρα (από γυαλί ή από άκαμπτο ή εύκαμπτο πλαστικό).

II. Εξαιρούνται τα φύλλα πλαστικού που τοποθετούνται απευθείας στο έδαφος, καθώς και η γη που καλύπτεται από κώδωνες ή σε σήραγγες μη προσπελάσιμες για τον άνθρωπο ή υπό κινητά γυάλινα πλαίσια.

Για τα κινητά θερμοκήπια ή τα υψηλά στέγαστρα η έκταση που αναφέρεται είναι οι συνολικές εκτάσεις που καλύπτονται πραγματικά κατά τους δώδεκα προηγούμενους μήνες (οι οποίες αθροίζονται για να υπολογισθεί η συνολική καλυμμένη επιφάνεια) και όχι απλώς η έκταση που καλύπτεται από την εγκατάσταση για κάποιο χρονικό διάστημα.

Οι εκτάσεις καλλιεργειών που καλλιεργούνται προσωρινά σε θερμοκήπια και προσωρινά στο ύπαιθρο καταγράφονται ως καλλιέργειες θερμοκηπίου, εκτός αν η περίοδος στο θερμοκήπιο έχει εξαιρετικά περιορισμένη διάρκεια.

Αν η ίδια έκταση θερμοκηπίων χρησιμοποιείται περισσότερο από μια φορά καταγράφεται μόνο μια φορά.

Υπολογίζεται μόνο η έκταση της βάσης των πολυώροφων θερμοκηπίων.

Δ/16 Άνθη και διακοσμητικά φυτά (εξαιρούνται τα φυτώρια) καλλιέργειας υπαίθρου ή υπό χαμηλά στέγαστρα

Δ/17 Άνθη και διακοσμητικά φυτά (εξαιρούνται τα φυτώρια) καλλιέργειας σε θερμοκήπιο ή υπό άλλα υψηλά στέγαστρα

Δ/18 Κτηνοτροφικά φυτά

I. Όλα τα χλωρά κτηνοτροφικά φυτά που καλλιεργούνται στο πλαίσιο αμειψισποράς και καταλαμβάνουν την ίδια γη για λιγότερο από πέντε χρόνια (ετήσιες ή πολυετείς καλλιέργειες κτηνοτροφικών φυτών).

II. Δημητριακά και βιομηχανικά φυτά που συγκομίζονται ή/και καταναλώνονται χλωρά για ζωοτροφή περιλαμβάνονται. Εξαιρούνται τα κτηνοτροφικά φυτά με ριζώματα, κονδύλους κ.λπ. και τα κτηνοτροφικά λάχανα (Δ/12).

Δ/18 α) Προσωρινά λιβάδια και βοσκότοποι

I. Ποώδη φυτά για βοσκή, σανό ή ενσιρωμένες ζωοτροφές που περιλαμβάνονται στο πλαίσιο της συνήθους εναλλαγής καλλιεργειών, διάρκειας τουλάχιστον ενός γεωργικού έτους και λιγότερο από πέντε ετών, σπαρμένα με χόρτο ή μείγματα χόρτων. Οι εκτάσεις αυτές καταστρέφονται με όργωμα ή άλλη επεξεργασία ή τα φυτά καταστρέφονται με άλλα μέσα όπως τα φυτοκτόνα για την εκ νέου σπορά ή φύτευση της έκτασης.

Δ/18 β) Άλλες χλωρές χορτονομές

I. Άλλες κυρίως ετήσιες καλλιέργειες κτηνοτροφικών φυτών (π.χ. βίκος, χλωρό καλαμπόκι, δημητριακά που συγκομίζονται ή/και καταναλώνονται χλωρά, λοβοφόρα φυτά).

Δ/18 β/i) Χλωρός αραβόσιτος (αραβόσιτος για ενσίρωση)

I. Αραβόσιτος που καλλιεργείται για ενσίρωση.

II. Όλες οι μορφές κτηνοτροφικού αραβοσίτου, που δεν συγκομίζεται σε κόκκους (ολόκληρο στάχυ, μέρη του ή ολόκληρο το φυτό). Εδώ περιλαμβάνεται ο χλωρός αραβόσιτος που καταναλώνεται απευθείας από τα ζώα (χωρίς ενσίρωση) και τα ολόκληρα στάχυα (κόκκοι και στέλεχος και φλοιός) που συγκομίζονται για ζωοτροφή ή για ενσίρωση.

Δ/18 β/ii) Λοβοφόρα φυτά

I. Λοβοφόρα φυτά που καλλιεργούνται και συγκομίζονται χλωρά (ολόκληρο το φυτό) για χορτονομή.

Δ/19 Σπόροι για σπορά και σπορόφυτα αρόσιμων γαιών (εξαιρούνται σιτηρά, όσπρια, πατάτες και ελαιούχα φυτά)

I. Εκτάσεις που παράγουν σπόρους για σπορά και φυτάρια για πώληση, εκτός από σιτηρά, ρύζι, όσπρια, πατάτες και ελαιούχα φυτά. Οι σπόροι για σπορά και τα φυτάρια για τις ανάγκες της ίδιας της εκμετάλλευσης (π.χ. νεαρά φυτά κηπευτικών, όπως τα λάχανα και τα μαρούλια) περιλαμβάνονται στον τίτλο της σχετικής καλλιέργειας.

II. Περιλαμβάνονται οι σπόροι για σπορά χορτονομής.

Δ/20 Άλλες καλλιέργειες αρόσιμων γαιών

I. Καλλιέργειες αρόσιμων γαιών που δεν περιλαμβάνονται στα Δ/01 έως 19 ή στα Δ/21 και Δ/22.

Δ/21 και Δ/22 Γαίες υπό αγρανάπαυση

II. Η γη υπό αγρανάπαυση δεν θα πρέπει να συγχέεται με τις διαδοχικές καλλιέργειες (Ι/01) και τη χρησιμοποιούμενη γεωργική έκταση (Η/01). Το ουσιαστικό χαρακτηριστικό της γης υπό αγρανάπαυση είναι ότι την αφήνουν να ανακτήσει τις δυνάμεις της, συνήθως για ένα ολόκληρο γεωργικό έτος.

Η γη υπό αγρανάπαυση μπορεί να είναι:

1. Ακάλυπτη γη χωρίς καθόλου φυτά.

2. Γη με αυτοφυή βλάστηση, που μπορεί να χρησιμοποιείται ως χορτονομή ή να θάβεται επιτόπου με άροση.

3. Γη που σπέρνεται αποκλειστικά για την παραγωγή χλωρής λίπανσης.

Δ/21 Γαίες υπό αγρανάπαυση χωρίς επιδοτήσεις

I. Όλες οι γαίες που περιλαμβάνονται στο σύστημα εναλλαγής καλλιεργειών (αμειψισποράς), είτε χρησιμοποιούνται είτε όχι, αλλά οι οποίες δεν παράγουν μια εσοδεία κατά τη διάρκεια ενός γεωργικού έτους, για τις οποίες δεν καταβάλλεται οικονομική ενίσχυση ή επιδότηση.

Δ/22 Γαίες υπό αγρανάπαυση που υπόκεινται σε καθεστώς ενισχύσεων για παύση καλλιεργειών και δεν χρησιμοποιούνται οικονομικά

I. Εκτάσεις για τις οποίες η εκμετάλλευση έχει δικαίωμα οικονομικής ενίσχυσης για να ενθαρρυνθεί η παύση καλλιεργειών σε αρόσιμη γη σύμφωνα με τον κανονισμό (ΕΟΚ) αριθ. 2328/91 του Συμβουλίου(8), καθώς και σύμφωνα με τον κανονισμό (ΕΟΚ) αριθ. 1765/92 του Συμβουλίου(9) και τον κανονισμό (ΕΟΚ) αριθ. 334/93 της Επιτροπής(10) ή, όπου ισχύει, την πιο πρόσφατη νομοθεσία.

Αν υπάρχουν παρόμοια εθνικά προγράμματα, περιλαμβάνονται και αυτές οι εκτάσεις στο χαρακτηριστικό αυτό. Οι εκτάσεις που υπόκεινται σε προγράμματα στα οποία η έκταση αποσύρεται από την παραγωγή για περισσότερο από πέντε έτη θα πρέπει να καταγράφονται στα Η/01 και Η/03.

II. Οι αρόσιμες εκτάσεις που υπόκεινται σε προγράμματα βάσει των οποίων επιτρέπεται η παραγωγή για μη διατροφική χρήση και γίνεται πράγματι καλλιέργεια βάσει συμβάσεων καταγράφονται στα Δ/01 έως Δ/20.

Ε. ΟΙΚΟΓΕΝΕΙΑΚΟΙ ΚΗΠΟΙ

I. Γη χωρισμένη από την υπόλοιπη εκμετάλλευση και αναγνωρίσιμη ως οικογενειακός κήπος, αφιερωμένη στην καλλιέργεια προϊόντων που προορίζονται κυρίως για κατανάλωση από τα άτομα που ζουν στην εκμετάλλευση και όχι για πώληση.

II. Δεν περιλαμβάνονται τα εξής:

- κήποι αναψυχής (πάρκα και χλοοτάπητες) (Η/03),

- εκτάσεις που καλλιεργούνται από συλλογικά νοικοκυριά, για παράδειγμα ερευνητικά ιδρύματα, θρησκευτικές κοινότητες, οικοτροφεία, φυλακές κ.λπ. Οι εκτάσεις αυτές λογίζονται ως γεωργική εκμετάλλευση εάν λειτουργεί μια τέτοια εκμετάλλευση σε σύνδεση με ένα συλλογικό νοικοκυριό, έτσι ώστε να πληροί τα άλλα κριτήρια μιας γεωργικής εκμετάλλευσης. Οι εκτάσεις αυτές ταξινομούνται ανάλογα με τη χρήση τους, όπως συμβαίνει και με τις εκτάσεις μιας γεωργικής εκμετάλλευσης.

ΣΤ. ΜΟΝΙΜΑ ΛΙΒΑΔΙΑ ΚΑΙ ΒΟΣΚΟΤΟΠΟΙ

ΣΤ/01 Βοσκότοποι και λιβάδια, εξαιρουμένων των άγονων βοσκοτόπων

I. Γαίες εκτός από τους άγονους βοσκότοπους, οι οποίοι δεν περιλαμβάνονται στο σύστημα εναλλαγής καλλιεργειών, και χρησιμοποιούνται για τη μόνιμη παραγωγή (πέντε έτη ή περισσότερο) χλωρών κτηνοτροφικών φυτών, είτε σπαρμένων είτε αυτοφυών, ασχέτως του αν χρησιμοποιούνται για βοσκή ή για συγκομιδή για χορτονομή ή ενσίρωση.

II. Εξαιρούνται τα εξής:

- άγονοι βοσκότοποι, είτε χρησιμοποιούνται κατά διαστήματα είτε συνεχώς (ΣΤ/02),

- μη χρησιμοποιούμενοι βοσκότοποι και βοσκότοποι σε λοφώδεις ή ορεινές περιοχές (Η/01).

ΣΤ/02 Άγονοι βοσκότοποι

I. Βοσκότοποι, συνήθως σε λοφώδες έδαφος, που δεν έχουν βελτιωθεί με λίπανση, καλλιέργεια, επανασπορά ή αποστράγγιση.

II. Εδώ μπορεί να περιλαμβάνεται το πετρώδες έδαφος, οι χερσότοποι, βαλτώδες έδαφος και "δάση ελαφιών" στη Σκοτία.

Εξαιρούνται οι άγονοι βοσκότοποι που δεν είναι σε χρήση (Η/01).

Ζ. ΜΟΝΙΜΕΣ ΚΑΛΛΙΕΡΓΕΙΕΣ

I. Καλλιέργειες χωρίς αμειψισπορά, εκτός από μόνιμα λιβάδια, που καταλαμβάνουν το έδαφος για μεγάλη χρονική περίοδο και παράγουν προϊόντα για πολλά έτη.

II. Η κατηγορία αυτή περιλαμβάνει τα φυτώρια (εκτός από τα μη εμπορικά φυτώρια δασικών δένδρων που βρίσκονται σε δάση, και τα οποία περιλαμβάνονται στα δάση), και τα φυτά που χρησιμοποιούνται στην πλεκτική ή την κλωστική (λυγαριές, καλάμια, βούρλα, κ.λπ.: Ζ/06).

Οι μόνιμες καλλιέργειες που αντιμετωπίζονται ως κηπευτικά ή ως καλλωπιστικά ή βιομηχανικά φυτά (σπαράγγια, τριαντάφυλλα, διακοσμητικοί θάμνοι που καλλιεργούνται για τα λουλούδια ή τα φύλλα τους, φράουλες, λυκίσκος) δεν περιλαμβάνονται στην κατηγορία αυτή.

Ζ/01 Καλλιέργειες οπωροφόρων δένδρων και θάμνων σαρκωδών καρπών

I. Εκτάσεις που περιέχουν δένδρα και θάμνους για την παραγωγή φρούτων. Οι οπωρώνες μπορούν να είναι συνεχούς τύπου με ελάχιστα διαστήματα μεταξύ των δένδρων ή μη συνεχούς τύπου με μεγάλα διαστήματα, και μπορεί να μην περιλαμβάνουν άλλες καλλιέργειες.

II. Περιλαμβάνονται οι καστανιές.

Εξαιρούνται οι εσπεριδοειδώνες και οι ελαιώνες, καθώς και οι αμπελώνες (Ζ/02, 03, 04).

Ζ/01 α) Νωπά φρούτα και σαρκώδεις καρποί καλλιεργειών εύκρατης προέλευσης

Ζ/01 β) Φρούτα και σαρκώδεις καρποί καλλιεργειών υποτροπικής προέλευσης

II. Οι ακόλουθες καλλιέργειες θεωρούνται υποτροπικά φρούτα και σαρκώδεις καρποί: ανόνα (Anona spp.), ανανάς (Ananas spp.), αβοκάντο (Persea spp.), μπανάνα (Musa spp.), φραγκόσυκο (Opuntia spp.), λίτσι (Litchi spp.), ακτινίδιο (Actinidea spp.), παπάγια (Carica spp.), μάνγκο (Mangifera spp.), γκουάβα (Psidium spp.), πασιφλόρα (Passiflora spp.).

Ζ/01 γ) Καρποί με κέλυφος

Ζ/02 Εσπεριδοειδώνες

Ζ/03 Ελαιώνες

Ζ/03 α) που συνήθως παράγουν επιτραπέζιες ελιές

Ζ/03 β) που συνήθως παράγουν ελιές για λάδι

Ζ/04 Αμπελώνες

Ζ/04 α) Αμπελώνες, που συνήθως παράγουν κρασιά ποιότητας

I. Καλλιέργειες ποικιλιών σταφυλιών οινοποιίας που συνήθως καλλιεργούνται για την παραγωγή κρασιών ποιότητας που παράγονται σε ορισμένες περιοχές (v.q.p.r.d.) που καλύπτουν τις απαιτήσεις των κανονισμών (ΕΟΚ) αριθ. 817/70(11) και (ΕΟΚ) αριθ. 823/87(12) του Συμβουλίου ή, όπου ισχύει, την πιο πρόσφατη νομοθεσία και τις απαιτήσεις που έχουν οριστεί στο πλαίσιο της υλοποίησής τους, και έχουν οριστεί από τους εθνικούς κανονισμούς.

Ζ/04 β) Αμπελώνες, που συνήθως παράγουν λοιπά κρασιά

I. Καλλιέργειες ποικιλιών σταφυλιών για οινοποίηση για την παραγωγή κρασιών εκτός από τα κρασιά ποιότητας που παράγονται σε ορισμένες περιοχές (v.q.p.r.d).

Ζ/04 γ) Αμπελώνες, που συνήθως παράγουν επιτραπέζια σταφύλια

Ζ/04 δ) Αμπελώνες, που συνήθως παράγουν σταφίδες

Ζ/05 Φυτώρια

I. Εκτάσεις με νεαρά ξυλώδη φυτά που καλλιεργούνται στο ύπαιθρο με σκοπό τη μεταφύτευση:

α) φυτώρια αμπέλων και υποκειμένων αμπέλου·

β) φυτώρια οπωροφόρων δένδρων·

γ) φυτώρια καλλωπιστικών φυτών·

δ) φυτώρια δασικών δένδρων (εκτός από αυτά που καλλιεργούνται για τις ανάγκες της ίδιας της εκμετάλλευσης σε δασικές περιοχές)·

ε) δένδρα και θάμνοι για φύτευση σε κήπους, πάρκα, στις παρυφές δρόμων και σε πρανή, π.χ. φυτά θαμνοστοιχιών, τριανταφυλλιές και άλλοι καλλωπιστικοί θάμνοι, καλλωπιστικά κωνοφόρα, όπου συμπεριλαμβάνονται πάντα οι υπόγειοι βλαστοί και τα νεαρά φυτά τους.

II. Τα εμπορικά φυτώρια δασικών δένδρων, είτε βρίσκονται σε δασικές περιοχές είτε έξω από αυτές, περιλαμβάνονται στο Ζ/05, όπως και τα μη εμπορικά φυτώρια δασικών δένδρων για τις ανάγκες της ίδιας της εκμετάλλευσης που καλλιεργούνται έξω από δασικές περιοχές. Όμως, τα (μικρά κατά κανόνα) φυτώρια για τις ανάγκες της ίδιας της εκμετάλλευσης που βρίσκονται μέσα σε δασικές περιοχές περιλαμβάνονται στις άλλες δασικές περιοχές (στοιχείο Η/02).

Με τη μορφή πίνακα:

Φυτώρια δασικών δένδρων

>ΘΕΣΗ ΠΙΝΑΚΑ>

Ζ/06 Άλλες μόνιμες καλλιέργειες

I. Μόνιμες καλλιέργειες υπαίθρου εκτός από αυτές που περιλαμβάνονται στα Ζ/01 έως 05 και ιδιαίτερα αυτές που προορίζονται για την καλαθοποιία ή την σπαρτοπλεκτική (βλέπε 02.01.42 στον κατάλογο των γεωργικών προϊόντων).

Ζ/07 Μόνιμες καλλιέργειες σε θερμοκήπια (βλέπε Δ/15, Δ/17)

Η. ΑΛΛΕΣ ΕΚΤΑΣΕΙΣ

Οι "Άλλες εκτάσεις" περιλαμβάνουν μη χρησιμοποιούμενες γεωργικές εκτάσεις (γεωργική γη που δεν καλλιεργείται πλέον για οικονομικούς, κοινωνικούς ή άλλους λόγους, και η οποία δεν χρησιμοποιείται στο σύστημα εναλλαγής καλλιεργειών) και η γη που καταλαμβάνεται από κτίρια, αυλές, δρόμους, μικρές λίμνες, λατομεία, άγονη γη, κ.λπ.

Η/01 και Η/03 Μη χρησιμοποιούμενη γεωργική γη (γεωργική γη που δεν καλλιεργείται πλέον, για οικονομικούς, κοινωνικούς ή άλλους λόγους, και η οποία δεν χρησιμοποιείται στο σύστημα εναλλαγής καλλιεργειών) και άλλη γη (γη που καταλαμβάνεται από κτίρια, αυλές, κήπους αναψυχής, δρόμους, μικρές λίμνες, λατομεία, άγονη γη, βράχους, κ.λπ.)

II. Από το 1988 και μετά, οι κατηγορίες Η/01 και Η/03οι οποίες αντιμετωπίζονταν ξεχωριστά μέχρι και την έρευνα του 1987, αντιμετωπίζονται ως ένα ενιαίο χαρακτηριστικό: "Η/01 και Η/03".

Αυτά τα δύο χαρακτηριστικά εξακολουθούν να καταγράφονται χωριστά για να εξασφαλιστεί η συνέχεια μεταξύ των ερευνών που διενεργούνται από το 1988 και μετά και των προηγούμενων.

Η/01 Μη χρησιμοποιούμενη γεωργική γη (γεωργική γη που δεν καλλιεργείται πλέον, για οικονομικούς, κοινωνικούς ή άλλους λόγους, και η οποία δεν χρησιμοποιείται στο σύστημα εναλλαγής καλλιεργειών)

I. Έκταση που στο παρελθόν χρησιμοποιείτο ως γεωργική έκταση και η οποία κατά τη διάρκεια του έτους αναφοράς της έρευνας δεν καλλιεργείται πλέον για οικονομικούς, κοινωνικούς ή άλλους λόγους και η οποία δεν χρησιμοποιείται στο σύστημα εναλλαγής καλλιεργειών.

II. Η έκταση αυτή θα μπορούσε να αρχίσει ξανά να καλλιεργείται χρησιμοποιώντας τους πόρους που είναι συνήθως διαθέσιμοι σε μια γεωργική εκμετάλλευση.

Εξαιρούνται τα εξής:

- κήποι αναψυχής (πάρκα και χλοοτάπητες) (Η/03),

- γη σε αγρανάπαυση (Δ/21 και Δ/22).

Η/03 Άλλες εκτάσεις (γη που καταλαμβάνεται από κτίρια, κήπους αναψυχής, αυλές, δρόμους, μικρές λίμνες, λατομεία, άγονες γαίες, βράχους, κ.λπ.)

I. Όλα τα μέρη της συνολικής έκτασης που ανήκει στη γεωργική εκμετάλλευση τα οποία δεν αποτελούν ούτε χρησιμοποιούμενη γεωργική έκταση, ούτε μη χρησιμοποιούμενη έκταση ούτε δασική έκταση.

II. Ο τίτλος αυτός καλύπτει ιδιαιτέρως τα εξής:

1. Εκτάσεις που δεν χρησιμοποιούνται άμεσα για καλλιέργεια, αλλά είναι απαραίτητες για τη λειτουργία του αγροκτήματος, όπως έδαφος που καταλαμβάνεται από κτίρια ή δρόμους.

2. Εκτάσεις ακατάλληλες για γεωργική παραγωγή, δηλαδή που μπορούν να καλλιεργηθούν μόνο με ακραία μέσα που συνήθως δεν είναι διαθέσιμα σε μια γεωργική εκμετάλλευση, όπως π.χ. έλη, χερσότοποι, κ.λπ.

3. Κήποι αναψυχής (πάρκα και χλοοτάπητες).

Η/02 Δασικές εκτάσεις

I. Εκτάσεις που καλύπτονται από δένδρα ή χαμόδενδρα, περιλαμβανομένων των φυτειών λεύκας μέσα ή έξω από δάση και τα φυτώρια δασικών δένδρων που καλλιεργούνται σε δασικές περιοχές για τις ανάγκες της ίδιας της εκμετάλλευσης, καθώς και δασικές εγκαταστάσεις (δασικοί δρόμοι, χώροι αποθήκευσης ξυλείας, κ.λπ.)

II. Όταν συνδυάζονται γεωργικές καλλιέργειες με δασικές περιοχές, η έκταση χωρίζεται αναλογικά με τη χρήση του εδάφους.

Οι ανεμοφράκτες, οι θαμνοστοιχίες κ.λπ. θα πρέπει να συμπεριλαμβάνονται εφόσον μπορούν να θεωρηθούν ως τμήματα δασικών περιοχών.

Εδώ περιλαμβάνονται και τα χριστουγεννιάτικα δένδρα καθώς και τα δένδρα και οι θάμνοι που καλλιεργούνται κυρίως για χρήση ως πηγές ενέργειας, αδιαφορώντας για το πού αυτά αναπτύσσονται.

Εξαιρούνται τα εξής:

- καρυδιές και καστανιές που καλλιεργούνται ιδίως για τον καρπό τους (Ζ/01), άλλες φυτείες μη δασικών δένδρων (Ζ) και φυτείες λυγαριών (Ζ/06),

- εκτάσεις με μεμονωμένα δένδρα, μικρές συστάδες ή δενδροστοιχίες (Η/03),

- πάρκα (Η/03), κήποι (πάρκα και χλωροτάπητες) (Η/03), χορτολιβαδικές εκτάσεις (ΣΤ/01 και ΣΤ/02) και αχρησιμοποίητοι άγονοι βοσκότοποι (Η/01),

- χερσότοποι και βαλτότοποι (ΣΤ/01 ή Η/01),

- εμπορικά φυτώρια δασικών δένδρων και άλλα φυτώρια εκτός δασικών περιοχών (Ζ/05).

Η/02 στ) Δασικές εκτάσεις που χρησιμοποιούνται κυρίως για την πώληση της παραγόμενης ξυλείας

I. Οι δασικές εκτάσεις της εκμετάλλευσης που υπόκεινται σε μέτρα που επηρεάζουν ή επιταχύνουν την ανάπτυξη της ξυλείας, όπως αραίωμα, λίπανση, άλλες βελτιώσεις ή αναγέννηση.

Η/02 ζ) Δασικές εκτάσεις με αμειψισπορά ανά βραχυχρόνια διαστήματα

I. Δασικές εκτάσεις όπου καλλιεργούνται ξυλώδη φυτά, και όπου η περίοδος εναλλαγής είναι 15 έτη ή λιγότερο. Η περίοδος εναλλαγής είναι ο χρόνος μεταξύ της πρώτης σποράς/φύτευσης των δένδρων και της συγκομιδής του τελικού προϊόντος, όπου η συγκομιδή δεν περιλαμβάνει συνήθεις δραστηριότητες διαχείρισης όπως το αραίωμα.

II. Τα τελικά προϊόντα των εκτάσεων αυτών, μπορεί να είναι, για παράδειγμα, χριστουγεννιάτικα δένδρα, ενεργειακά προϊόντα (π.χ. Salix), ξυλοπολτός (π.χ. λεύκες, ευκάλυπτοι).

Θ. ΜΕΙΚΤΕΣ ΚΑΙ ΔΙΑΔΟΧΙΚΕΣ ΔΕΥΤΕΡΕΥΟΥΣΕΣ ΚΑΛΛΙΕΡΓΕΙΕΣ, ΜΑΝΙΤΑΡΙΑ, ΑΡΔΕΥΣΗ, ΘΕΡΜΟΚΗΠΙΑ, ΕΓΚΑΤΑΣΤΑΣΕΙΣ ΑΠΟΘΗΚΕΥΣΗΣ ΦΥΣΙΚΩΝ ΛΙΠΑΣΜΑΤΩΝ, ΠΑΥΣΗ ΚΑΛΛΙΕΡΓΕΙΑΣ ΑΡΟΣΙΜΗΣ ΓΗΣ ΚΑΙ ΔΙΑΧΕΙΡΙΣΗ ΘΡΕΠΤΙΚΩΝ ΣΤΟΙΧΕΙΩΝ

Θ/01 Διαδοχικές δευτερεύουσες καλλιέργειες (εκτός από κηπευτικές καλλιέργειες και καλλιέργειες σε θερμοκήπιο)

I. Καλλιέργειες που αναπτύσσονται μετά (ή ενδεχομένως πριν από) την κύρια καλλιέργεια και συγκομίζονται κατά τους δώδεκα μήνες αναφοράς. Καταγράφεται η έκταση για κάθε καλλιέργεια εάν υπάρχουν περισσότερες από μία διαδοχικές (ή προηγούμενες) καλλιέργειες.

II. Η έκταση της διαδοχικής καλλιέργειας δεν καταγράφεται δύο φορές, δηλαδή η έκταση περιλαμβάνεται στα τμήματα Δ - Ζ μόνο για την κύρια, και η έκταση της διαδοχικής καλλιέργειας δεν περιλαμβάνεται σε κανένα άλλο στοιχείο εκτός από το Θ/01.

Εξαιρούνται οι εξής καλλιέργειες:

- κηπευτικές καλλιέργειες, καλλιέργειες θερμοκηπίων και οικογενειακοί κήποι,

- ενδιάμεσες καλλιέργειες για την παραγωγή "πράσινων" λιπασμάτων [Θ/09 β)].

Θ/01 α) Δημητριακά (Δ/01 έως Δ/08), εκτός από δημητριακά νομής

Θ/01 β) Όσπρια (Δ/09), εκτός από όσπρια νομής

Θ/01 γ) Ελαιούχα φυτά [Δ/13 i)], εκτός από ελαιούχα φυτά νομής

Θ/01 δ) Άλλες διαδοχικές δευτερεύουσες καλλιέργειες

Θ/02 Μανιτάρια

I. Καλλιεργούμενα μανιτάρια σε κτίρια, που έχουν ανεγερθεί ειδικά ή έχουν προσαρμοστεί για την καλλιέργεια μανιταριών, καθώς και σε υπόγειες εγκαταστάσεις, σπήλαια και κελάρια.

II. Η έρευνα πρέπει να περιλαμβάνει την έκταση των πρασιών που διατίθενται για τις καλλιέργειες, οι οποίες έχουν καλυφθεί ή θα καλυφθούν με οργανικό λίπασμα τουλάχιστον μια φορά κατά τη δωδεκάμηνη περίοδο αναφοράς.

Αν αυτό συμβαίνει περισσότερες από μια φορές η έκταση εξακολουθεί να καταγράφεται μόνο μια φορά.

Θ/03 Αρδευόμενες εκτάσεις

Θ/03 α) Σύνολο αρδευομένων εκτάσεων

I. Η μέγιστη έκταση που θα μπορούσε να αρδευθεί κατά το έτος αναφοράς χρησιμοποιώντας τον εξοπλισμό και την ποσότητα νερού που διαθέτει συνήθως η εκμετάλλευση.

II. Η συνολική αρδεύσιμη έκταση μπορεί να διαφέρει από το άθροισμα των εκτάσεων που διαθέτουν αρδευτικό εξοπλισμό, δεδομένου ότι ο εξοπλισμός αυτός μπορεί να είναι κινητός και επομένως να μπορεί να χρησιμοποιηθεί σε πολλούς αγρούς κατά τη διάρκεια του γεωργικού έτους· επίσης, η δυνατότητα μπορεί να περιορίζεται λόγω της ποσότητας του διαθέσιμου νερού ή της περιόδου κατά την οποία είναι δυνατή η εκμετάλλευση των κινητών εγκαταστάσεων.

Θ/03 β) Καλλιεργούμενες εκτάσεις που αρδεύονται τουλάχιστον μια φορά το χρόνο

I. Έκταση των καλλιεργειών που αρδεύτηκαν πραγματικά μια τουλάχιστον φορά κατά το δωδεκάμηνο από την ημερομηνία της έρευνας.

II. Δεν θα πρέπει να περιλαμβάνονται οι καλλιέργειες θερμοκηπίου και οι οικογενειακοί κήποι, που αρδεύονται σχεδόν πάντα.

Αν περισσότερες από μια καλλιέργειες καλλιεργούνται σε ένα αγρό κατά τη διάρκεια του γεωργικού έτους, η έκταση θα πρέπει να καταγραφεί μόνο μια φορά: για την κύρια καλλιέργεια, αν χρησιμοποιήθηκε άρδευση, ή αλλιώς για την πιο σημαντική αρδευόμενη δευτερεύουσα ή διαδοχική καλλιέργεια.

Θ/04 Έδαφος καλυμμένο από θερμοκήπια σε λειτουργία

I. Τα θερμοκήπια είναι σταθερές ή κινητές εγκαταστάσεις από γυαλί, πλαστικό ή οποιοδήποτε άλλο υλικό, που είναι διαφανές ή ημιδιαφανές αλλά μη διαπερατό από το νερό, όπου αναπτύσσονται καλλιέργειες κάτω από προστατευτική κάλυψη.

Εξαιρούνται τα εξής:

- σταθερά, κινητά ή ρυθμιζόμενα πλαίσια,

- χαμηλές (μη προσπελάσιμες) πλαστικές σήραγγες,

- κώδωνες.

II. Πρέπει να περιλαμβάνονται μόνο τα θερμοκήπια που χρησιμοποιήθηκαν κατά τους δώδεκα μήνες που προηγούνται της ημερομηνίας της έρευνας.

Θα πρέπει να καταγράφεται η έκταση της βάσης των θερμοκηπίων. Στην περίπτωση κινητών εγκαταστάσεων, η καλυπτόμενη έκταση καταγράφεται μόνο μια φορά. Ακόμη κι αν οι εκτάσεις των θερμοκηπίων χρησιμοποιούνται περισσότερες φορές ανά έτος, καταγράφονται μόνο μια φορά.

Θ/05 Μεικτές καλλιέργειες

I. Ταυτόχρονη καλλιέργεια προσωρινών καλλιεργειών (αροτραίων καλλιεργειών ή λιβαδιών και βοσκοτόπων) και μονίμων καλλιεργειών ή/και δασικών φυτών στον ίδιο αγρό και, με την ευρύτερη έννοια, ταυτόχρονη καλλιέργεια διαφορετικών τύπων μονίμων ή προσωρινών καλλιεργειών στον ίδιο αγρό.

II. Το χαρακτηριστικό αυτό καλύπτει τη συνολική έκταση που χρησιμοποιείται πραγματικά για τις συνδυασμένες καλλιέργειες. Η υποδιαίρεση της συνολικής έκτασης στις διάφορες καλλιέργειες καλύπτεται στα Δ έως Θ "χρήση γης".

Θ/05 α) Γεωργικές καλλιέργειες (περιλαμβανομένων λιβαδιών και βοσκοτόπων) - δασικά είδη

Θ/05 β) Μόνιμες καλλιέργειες - ετήσιες καλλιέργειες

Θ/05 γ) Μόνιμες καλλιέργειες - μόνιμες καλλιέργειες

Θ/05 δ) Άλλες μεικτές καλλιέργειες

Θ/07 Εγκαταστάσεις αποθήκευσης φυσικών λιπασμάτων ζωικής προέλευσης (στερεή, υγρή και υδαρής κοπριά)

I. Στερεή κοπριά: κόπρανα (με ή χωρίς χώμα) οικοσίτων ζώων που περιλαμβάνουν ενδεχομένως μικρή ποσότητα ούρων.

Υγρή κοπριά: ούρα οικοσίτων ζώων που περιλαμβάνουν ενδεχομένως μικρή ποσότητα κοπράνων ή/και νερού.

Υδαρής κοπριά: φυσικό λίπασμα σε υγρή μορφή, δηλαδή μείγμα κοπράνων και ούρων οικόσιτων ζώων, που περιλαμβάνουν ενδεχομένως νερό ή/και μικρή ποσότητα χώματος.

Θ/07 α) Διαθέτει η εκμετάλλευση εγκαταστάσεις αποθήκευσης για στερεή, υγρή και υδαρή κοπριά

I. Στην περίπτωση της στερεής κοπριάς, οι εγκαταστάσεις αποθήκευσης αναφέρονται σε αποθήκευση σε μια μη διαπερατή επιφάνεια με διατάξεις συγκράτησης της διαρροής υγρών, με ή χωρίς στέγη.

Στην περίπτωση της υγρής ή της υδαρούς κοπριάς, οι εγκαταστάσεις αποθήκευσης αναφέρονται σε στεγανή δεξαμενή, ανοικτή ή σκεπασμένη, ή μικρή οριοθετημένη λίμνη με αδιάβροχη επένδυση.

Θ/07 β) Δυνατότητα αποθήκευσης για στερεή, υγρή και υδαρή κοπριά

I. 1. Για την στερεή κοπριά η έκταση, σε m2, των εγκαταστάσεων αποθήκευσης.

Για την υγρή και την υδαρή κοπριά ο όγκος, σε m3, των εγκαταστάσεων αποθήκευσης.

2. Για τη Δανία, τη Φινλανδία και τη Σουηδία: για πόσους μήνες μπορούν οι εγκαταστάσεις αποθήκευσης να διατηρήσουν την κοπριά που παράγεται στην εκμετάλλευση, χωρίς κίνδυνο διαρροής, και χωρίς περιστασιακή εκκένωση.

II. Η έκταση και ο όγκος αναφέρονται στην έκταση ή τον όγκο που μπορεί να χρησιμοποιηθεί χωρίς κίνδυνο διαρροής.

Θ/07 γ) Στεγασμένες εγκαταστάσεις αποθήκευσης

I. Εγκαταστάσεις αποθήκευσης για φυσικά λιπάσματα ζωικής προέλευσης που είναι στεγασμένες έτσι ώστε η κοπριά να προστατεύεται από τη βροχή ή από άλλες κατακρημνίσεις.

Θ/07 δ) Σύστημα ανάκτησης μεθανίου

I. Σύστημα ανάκτησης του μεθανίου που εκπέμπεται από την κοπριά έτσι ώστε να μην διαρρέει στην ατμόσφαιρα.

Θ/08 Εκτάσεις που υπόκεινται σε καθεστώς ενισχύσεων για παύση καλλιεργειών, οι οποίες υποδιαιρούνται σε:

α) γαίες υπό αγρανάπαυση οι οποίες δεν χρησιμοποιούνται οικονομικά (έχουν ήδη καταγραφεί στο Δ/22)·

β) εκτάσεις που χρησιμοποιούνται για την παραγωγή γεωργικών πρώτων υλών που δεν προορίζονται για τρόφιμα ή για ζωοτροφές (π.χ. ζαχαρότευτλα, αγριοκράμβη, μη δασικά δένδρα, θάμνοι κ.λπ., όπου περιλαμβάνονται φακές, ρεβίθια και λαθούρια· καταχωρούνται ήδη στα Δ και Ζ)·

γ) εκτάσεις μετατραπείσες σε μόνιμα λιβάδια και βοσκότοπους (καταχωρούνται ήδη στα ΣΤ/01 και ΣΤ/02)·

δ) πρώην γεωργικές εκτάσεις μετατραπείσες σε δασικές εκτάσεις ή εκτάσεις που προετοιμάζονται για αναδάσωση (καταχωρούνται ήδη στο Η/02)·

ε) άλλες εκτάσεις (καταχωρούνται ήδη στα Η/01 + Η/03).

I. Εκτάσεις για τις οποίες η εκμετάλλευση δικαιούται οικονομικής ενίσχυσης για να ενθαρρυνθεί η παύση καλλιεργειών σε αρόσιμες γαίες σύμφωνα με τον κανονισμό (ΕΟΚ) αριθ. 2328/91, καθώς και σύμφωνα με τον κανονισμό (ΕΟΚ) αριθ. 1765/92 και τον κανονισμό (ΕΟΚ) αριθ. 334/93 ή, όπου ισχύει, την πιο πρόσφατη νομοθεσία.

II. Περιλαμβάνονται μόνο οι εκτάσεις για τις οποίες η εκμετάλλευση δικαιούται οικονομικής ενίσχυσης σε σχέση με το έτος αναφοράς της έρευνας.

Θ/09 Διαχείριση θρεπτικών στοιχείων

Θ/09 α) Χρήση προστατευτικών καλλιεργειών για τη μείωση της απώλειας θρεπτικών στοιχείων κατά τη διάρκεια του χειμώνα

I. Καλλιέργειες που σπέρνονται το φθινόπωρο για να μειωθεί η διαρροή θρεπτικών στοιχείων κατά τη διάρκεια του χειμώνα.

II. Οι καλλιέργειες αυτές δεν θα πρέπει να εκλαμβάνονται για συνήθεις χειμερινές χλωρές καλλιέργειες, όπως το χειμερινό σιτάρι ή οι χορτολιβαδικές εκτάσεις, αλλά είναι καλλιέργειες που σπέρνονται το φθινόπωρο με μοναδικό στόχο τη μείωση της διαρροής θρεπτικών υλών. Συνήθως θάβονται επιτόπου με άροση πριν από τη σπορά της επόμενης καλλιέργειας, και δεν συγκομίζονται ούτε χρησιμοποιούνται για βοσκή.

Θ/09 β) Χρήση φυτών που δεσμεύουν το άζωτο, που χρησιμοποιούνται για λίπανση

I. Ορισμένες καλλιέργειες, κυρίως λοβοφόρα φυτά που έχουν ικανότητες δέσμευσης του αζώτου, σπέρνονται για σκοπούς βελτίωσης του εδάφους ή της λεγόμενης "πράσινης" λίπανσης.

II. Υπάρχουν βασικά δυο τρόποι χρήσης των φυτών αυτών: σπέρνονται μαζί με άλλες καλλιέργειες ή ως μοναδική καλλιέργεια, μερικές φορές ως διαδοχική καλλιέργεια μετά τη συγκομιδή της προηγούμενης καλλιέργειας. Τα φυτά θάβονται στο έδαφος με άροση, και δεν συγκομίζονται, και το άζωτο που περιέχουν χρησιμεύει ως λίπασμα για τα επόμενα φυτά. Τα λοβοφόρα φυτά που σπέρνονται μαζί με άλλες καλλιέργειες χρησιμεύουν ως πηγή αζώτου για την κύρια καλλιέργεια, αλλά συνήθως έχουν μεγαλύτερη αξία όταν αφήνονται να αναπτυχθούν μετά τη συγκομιδή της κύριας καλλιέργειας και στη συνέχεια θάβονται με άροση. Οι πληροφορίες που συλλέγονται αφορούν την αμιγή καλλιέργεια.

Ι. ΖΩΙΚΟ ΚΕΦΑΛΑΙΟ (κατά την ημέρα της έρευνας)

Ι/01 έως 19 Ζωικό κεφάλαιο

I. Αριθμός παραγωγικών ζώων τα οποία κατέχει άμεσα ή διαχειρίζεται η εκμετάλλευση κατά την ημέρα της έρευνας. Τα ζώα δεν αποτελούν αναγκαστικά ιδιοκτησία της εκμετάλλευσης. Τα ζώα αυτά μπορεί να βρίσκονται στην εκμετάλλευση (σε χρησιμοποιούμενες εκτάσεις ή σε στάβλους που χρησιμοποιεί η εκμετάλλευση) ή εκτός της εκμετάλλευσης (σε δημοτικούς βοσκότοπους ή σε φάση μετανάστευσης, κ.λπ.)

II. Δεν περιλαμβάνονται τα ζώα συντροφιάς και τα άλλα ζώα, εκτός από τα άλογα, που δεν χρησιμοποιούνται στην παραγωγή ή δεν χρησιμοποιούνται για βιοποριστικές δραστηριότητες, δηλαδή χρησιμοποιούνται μόνο για ψυχαγωγικούς σκοπούς από την ίδια την οικογένεια του κατόχου.

Περιλαμβάνονται τα ζώα που βρίσκονται στην εκμετάλλευση για βοσκή αλλά ανήκουν σε μια μη γεωργική επιχείρηση (π.χ. εταιρεία ζωοτροφών, σφαγείο).

Τα κοπάδια που μεταναστεύουν, τα οποία δεν ανήκουν σε εκμεταλλεύσεις που χρησιμοποιούν γεωργικές εκτάσεις, θεωρούνται ανεξάρτητες εκμεταλλεύσεις.

Εξαιρούνται τα εξής:

- διερχόμενα ζώα (π.χ. θηλυκά ζώα που μεταφέρονται για γονιμοποίηση),

- ζώα για βοσκή που ανήκουν σε άλλη εκμετάλλευση.

Ι/01 Ιπποειδή

II. Περιλαμβάνονται τα άλογα ιππασίας και ιπποδρομιών και τα άλογα που χρησιμοποιούνται για σκοπούς αναψυχής από την οικογένεια του κατόχου.

Ι/02 έως 08 Βοοειδή

II. Περιλαμβάνονται οι βούβαλοι

Ι/02 Βοοειδή ηλικίας κάτω του ενός έτους

Ι/03 Αρσενικά βοοειδή ηλικίας ενός έτους και άνω αλλά κάτω των δύο ετών

Ι/04 Θηλυκά βοοειδή ηλικίας ενός έτους και άνω αλλά κάτω των δύο ετών

II. Εξαιρούνται τα θηλυκά βοοειδή που έχουν ήδη γεννήσει (Ι/07 και Ι/08).

Ι/05 Αρσενικά βοοειδή ηλικίας δύο ετών και άνω

Ι/06 Δαμάλεις

I. Θηλυκά βοοειδή δύο ετών και άνω που δεν έχουν ακόμη γεννήσει.

II. Θηλυκά βοοειδή δύο ετών και άνω που δεν έχουν ακόμη γεννήσει και περιλαμβάνονται εδώ ακόμη κι αν εγκυμονούν κατά την ημέρα της έρευνας.

Ι/07 και Ι/08 Αγελάδες γαλακτοπαραγωγής, άλλες αγελάδες

I. Αγελάδες: θηλυκά βοοειδή, που έχουν γεννήσει (περιλαμβάνονται και τα κάτω των δύο ετών).

Ι/07 Αγελάδες γαλακτοπαραγωγής

I. Αγελάδες οι οποίες, λόγω της φυλής τους ή των ιδιαίτερων χαρακτηριστικών τους, εκτρέφονται αποκλειστικά ή κυρίως για την παραγωγή γάλακτος για κατανάλωση από τον άνθρωπο ή για μεταποίηση σε γαλακτοκομικά προϊόντα. Εδώ περιλαμβάνονται οι αποσυρθείσες (από την παραγωγή) γαλακτοφόρες αγελάδες (ασχέτως του εάν γίνεται η όχι πάχυνση στο διάστημα από την τελευταία γαλακτοφορία μέχρι τη σφαγή.

Ι/08 Άλλες αγελάδες

I. 1. Αγελάδες οι οποίες, λόγω της φυλής τους ή των ιδιαίτερων χαρακτηριστικών τους, εκτρέφονται αποκλειστικά ή κυρίως για την παραγωγή μοσχαριών και των οποίων το γάλα δεν προορίζεται για κατανάλωση από τον άνθρωπο ή για μεταποίηση σε γαλακτοκομικά προϊόντα.

2. Αγελάδες έλξης.

II. Άλλες αποσυρθείσες (από την παραγωγή) αγελάδες (ασχέτως του αν έχουν υποστεί ή όχι πάχυνση πριν από τη σφαγή).

Ι/09 Προβατοειδή (κάθε ηλικίας)

Ι/09 α) Προβατοειδή: θηλυκά αναπαραγωγής

I. Θηλυκά προβατοειδή που έχουν γεννήσει.

II. Περιλαμβάνονται τα εξής:

- προβατίνες και νεογέννητες προβατίνες αναπαραγωγής,

- αποσυρθείσες (από την παραγωγή) προβατίνες.

Ι/09 β) Άλλα προβατοειδή

I. Όλα εκτός από θηλυκά αναπαραγωγής.

Ι/10 Αιγοειδή (κάθε ηλικίας)

Ι/10 α) Αιγοειδή: θηλυκά αναπαραγωγής

I. Θηλυκά αιγοειδή που έχουν γεννήσει.

II. Περιλαμβάνονται τα εξής:

- κατσίκες και κατσικάκια αναπαραγωγής,

- αποσυρθείσες (από την παραγωγή) κατσίκες.

Ι/10 β) Άλλα αιγοειδή

I. Όλα τα αιγοειδή εκτός από θηλυκά αναπαραγωγής.

Ι/11 έως Ι/13 Χοιροειδή

Ι/11 Χοιρίδια βάρους ζώντος ζώου κάτω των 20 κιλών

Ι/12 Χοιρομητέρες αναπαραγωγής βάρους 50 κιλών και άνω

II. Εξαιρούνται οι αποσυρθέντες (από την παραγωγή) θηλυκοί χοίροι.

Ι/13 Άλλοι χοίροι

I. Χοίροι με βάρος ζώντος ζώου από 20 κιλά έως κάτω από 50 κιλά, χοίροι υπό πάχυνση όπου περιλαμβάνονται οι αποσυρθέντες (από την παραγωγή) κάπροι και οι αποσυρθέντες (από την παραγωγή) θηλυκοί χοίροι με βάρος ζώντος ζώου 50 κιλών και άνω (ασχέτως του αν έχουν υποστεί ή όχι πάχυνση πριν από τη σφαγή) και οι κάπροι αναπαραγωγής με βάρος ζώντος ζώου 50 κιλών και άνω.

Ι/14 έως 16 Πουλερικά

Ι/14 Κοτόπουλα κρεατοπαραγωγής

II. Εξαιρούνται οι πουλάδες, οι ωοτόκες όρνιθες και οι αποσυρθείσες (από την παραγωγή) ωοτόκες όρνιθες.

Ι/15 Ωοτόκες όρνιθες

II. Περιλαμβάνονται οι αναπτυσσόμενες πουλάδες πριν από την έναρξη της ωοτοκίας και οι αποσυρθείσες (από την παραγωγή) όρνιθες. Περιλαμβάνονται όλες οι όρνιθες που έχουν αρχίσει ωοτοκία, ασχέτως του εάν τα αυγά προορίζονται για κατανάλωση ή για αναπαραγωγή. Περιλαμβάνονται οι πετεινοί αναπαραγωγής για ωοτόκες όρνιθες.

Ι/16 Άλλα πουλερικά (πάπιες, ινδιάνοι, χήνες και φραγκόκοτες)

Ι/17 Κουνέλια: κονικλομητέρες αναπαραγωγής

I. Θηλυκά κουνέλια για την παραγωγή κουνελιών για πάχυνση και τα οποία έχουν γεννήσει.

Ι/18 Μέλισσες

I. Αριθμός κυψελών με μέλισσες που προορίζονται για την παραγωγή μελιού.

II. Το κάθε σμήνος μελισσών καταγράφεται ως μια κυψέλη, ασχέτως της φύσης και του τύπου της κυψέλης.

Ι/19 Άλλα ζώα

I. Οποιαδήποτε ζώα που εκτρέφονται για την παραγωγή γεωργικών προϊόντων που αναφέρονται στο παράρτημα II τμήμα Α, εκτός από τα προϊόντα που αναφέρονται στο παράρτημα II τμήμα Β.

Ι/19 α) Ελάφια (εκτός από ταράνδους)

I. Ελάφια που εκτρέφονται σε περιφραγμένους χώρους με σκοπό την παραγωγή κρέατος, και όχι για κυνηγετική χρήση.

Κ. ΕΛΚΥΣΤΗΡΕΣ, ΜΗΧΑΝΙΚΟΙ ΚΑΛΛΙΕΡΓΗΤΕΣ, ΜΗΧΑΝΗΜΑΤΑ ΚΑΙ ΕΞΟΠΛΙΣΜΟΣ

Χρήση μηχανημάτων

I. Μηχανήματα που χρησιμοποιεί η γεωργική εκμετάλλευση κατά την διάρκεια των δώδεκα μηνών που προηγούνται της ημερομηνίας έναρξης της έρευνας.

Ιδιόκτητα μηχανήματα της εκμετάλλευσης

I. Οχήματα με κινητήρα, μηχανήματα και εξοπλισμό που αποτελούν αποκλειστική ιδιοκτησία της γεωργικής εκμετάλλευσης κατά την ημέρα της έρευνας.

II. Περιλαμβάνονται τα οχήματα με κινητήρα, μηχανήματα και εξοπλισμός που έχουν εκμισθωθεί σε άλλες γεωργικές εκμεταλλεύσεις προσωρινά.

Μηχανήματα που χρησιμοποιούνται από πολλές εκμεταλλεύσεις

1. Που ανήκουν σε άλλη εκμετάλλευση

I. Οχήματα με κινητήρα, μηχανήματα και εξοπλισμός που είναι ιδιοκτησία μιας γεωργικής εκμετάλλευσης και χρησιμοποιούνται από την εξεταζόμενη εκμετάλλευση (π.χ. στο πλαίσιο συμφωνιών αμοιβαίας βοήθειας ή μισθωμένα από ένα οργανισμό εκμίσθωσης μηχανημάτων).

2. Που ανήκουν σε συνεταιρισμό

I. Οχήματα με κινητήρα, μηχανήματα και εξοπλισμός που ανήκουν σε συνεταιριστικές ενώσεις και χρησιμοποιούνται από την εξεταζόμενη γεωργική εκμετάλλευση.

3. Υπό κοινή ιδιοκτησία

I. Οχήματα με κινητήρα, μηχανήματα και εξοπλισμός που είναι κοινή ιδιοκτησία δύο ή περισσοτέρων γεωργικών εκμεταλλεύσεων ή που ανήκουν σε έναν όμιλο μηχανημάτων.

Μηχανήματα που ανήκουν σε μια εταιρεία παροχής υπηρεσιών

I. Οχήματα με κινητήρα, μηχανήματα και εξοπλισμός που είναι ιδιοκτησία μιας εταιρείας παροχής γεωργικών υπηρεσιών.

II. Οι εταιρείες παροχής υπηρεσιών είναι επιχειρήσεις που παρέχουν υπηρεσίες σε γεωργικές εκμεταλλεύσεις, επί συμβάσει, χρησιμοποιώντας οχήματα με κινητήρα κ.λπ. Αυτό μπορεί να είναι κύρια ή δευτερεύουσα δραστηριότητα της επιχείρησης (π.χ. για εταιρείες με κύρια δραστηριότητα την πώληση ή την επισκευή γεωργικών μηχανημάτων, την αγοραπωλησία ή την επεξεργασία γεωργικών προϊόντων, την καλλιέργεια ή για τοπικές υπηρεσίες προστασίας της φύσης).

Κ/01 Τετράτροχοι ελκυστήρες, ερπυστριοφόροι ελκυστήρες, φορείς εργαλείων

I. Όλοι οι ελκυστήρες με δύο τουλάχιστον άξονες που χρησιμοποιούνται από τη γεωργική εκμετάλλευση και όλα τα άλλα οχήματα με κινητήρα που χρησιμοποιούνται ως γεωργικοί ελκυστήρες. Ο τίτλος αυτός περιλαμβάνει τα ειδικά οχήματα όπως τζιπ, unimog, κ.λπ. που χρησιμοποιούνται ως γεωργικοί ελκυστήρες.

Εξαιρούνται όμως τα οχήματα με κινητήρα που χρησιμοποιήθηκαν κατά τη δωδεκάμηνη περίοδο που εξετάζεται αποκλειστικά για δασοκομία, αλιεία, κατασκευή αυλακιών και δρόμων και άλλες εξορυκτικές εργασίες.

Κ/02 Καλλιεργητικές μηχανές, μηχανοκίνητες τσάπες (εκσκαφείς), μηχανοκίνητες φρέζες και θεριστικές μηχανές

I. Οχήματα με κινητήρα που χρησιμοποιούνται στη γεωργία, την καλλιέργεια οπωροκηπευτικών και την αμπελουργία, με έναν άξονα ή παρόμοια οχήματα χωρίς άξονες.

II. Εξαιρούνται τα μηχανήματα που χρησιμοποιούνται αποκλειστικά για πάρκα και χλοοτάπητες.

Κ/03 Θεριζοαλωνιστικές μηχανές

I. Μηχανήματα αυτοκινούμενα, ρυμουλκούμενα από ελκυστήρα ή εγκατεστημένα σε ελκυστήρα, για το θερισμό και το αλώνισμα δημητριακών (όπου περιλαμβάνεται το ρύζι και ο αραβόσιτος σε κόκκους), οσπρίων και ελαιούχων σπόρων, σπόρων λωβοφόρων και του χορταριού κ.λπ.

II. Δεν περιλαμβάνονται τα εξειδικευμένα μηχανήματα για τη συλλογή μπιζελιών.

Κ/09 Άλλες πλήρως μηχανοκίνητες μηχανές συγκομιδής

I. Μηχανές, εκτός από θεριζοαλωνιστικές (Κ/03), αυτοκινούμενες, ρυμουλκούμενες από ελκυστήρα ή εγκατεστημένες σε ελκυστήρα, για τη συνεχή εξαγωγή και συλλογή ζαχαρότευτλων, πατάτας ή κτηνοτροφικών φυτών.

II. Η συγκομιδή μιας καλλιέργειας μπορεί να πραγματοποιείται με μια ή περισσότερες λειτουργίες (π.χ. όταν χρησιμοποιούνται σε συνεχή σειρά εργασιών πολλές μηχανές που έχουν διαφορετικές λειτουργίες· στην περίπτωση αυτή, οι διάφορες αυτές μηχανές θεωρούνται ως μία μηχανή).

Κ/10 Αρδευτικός εξοπλισμός

I. Κάθε είδους εξοπλισμός που χρησιμοποιείται για άρδευση, ασχέτως του αν το νερό ψεκάζεται ως τεχνητή βροχή ή διοχετεύεται σε αυλάκια ή σωλήνες στο έδαφος.

II. Εξαιρείται ο εξοπλισμός που χρησιμοποιείται αποκλειστικά σε λαχανόκηπους ή θερμοκήπια, αλλά συμπεριλαμβάνεται ο εξοπλισμός που χρησιμοποιείται για την υπαίθρια καλλιέργεια κηπευτικών.

Κ/10 α) Κινητός αρδευτικός εξοπλισμός

I. Οποιοσδήποτε εξοπλισμός που χρησιμοποιείται για αρδευτικούς σκοπούς και ο οποίος μπορεί να μετακινηθεί από τον ένα αγρό στον άλλο κατά την ίδια καλλιεργητική περίοδο.

Κ/10 β) Σταθερός αρδευτικός εξοπλισμός

I. Κάθε είδους εξοπλισμός που χρησιμοποιείται για αρδευτικούς σκοπούς και ο οποίος είναι σταθερός ή δεν μπορεί να μετακινηθεί κατά τη διάρκεια των καλλιεργητικών περιόδων.

Λ. ΕΡΓΑΤΙΚΟ ΔΥΝΑΜΙΚΟ ΤΗΣ ΓΕΩΡΓΙΚΗΣ ΕΚΜΕΤΑΛΛΕΥΣΗΣ

Οι στατιστικές πληροφορίες για το εργατικό δυναμικό της γεωργικής εκμετάλλευσης συλλέγονται με τρόπο ώστε να είναι δυνατή η κατάρτιση πινάκων όπου τα δεδομένα (π.χ. για την ηλικία και το χρόνο εργασίας) των διαφορετικών κατηγοριών και κλάσεων εργατικού δυναμικού της γεωργικής εκμετάλλευσης μπορούν να διασταυρώνονται μεταξύ τους ή/και οποιοδήποτε άλλο χαρακτηριστικό της έρευνας. Αυτό σημαίνει ότι το κάθε άτομο που εκτελεί γεωργικές εργασίες στις εκμεταλλεύσεις θα πρέπει να ταξινομείται σύμφωνα με όλες τις κλάσεις που απαιτούνται για τη σχετική κατηγορία.

Τα δεδομένα συλλέγονται μόνο μια φορά για κάθε άτομο, δηλαδή αν ένα άτομο έχει πολλαπλούς ρόλους στην εκμετάλλευση, για παράδειγμα η σύζυγος ενός κατόχου που ταυτόχρονα είναι και διαχειρίστρια, τα δεδομένα για το άτομο αυτό δεν πρέπει να καταγράφονται δυο φορές. Τα δεδομένα πρέπει να συλλέγονται με την ίδια σειρά όπως και οι κατηγορίες, δηλαδή πρώτα ο ρόλος ως κατόχου, μετά ως διαχειριστή, μετά ως συζύγου, μετά ως άλλο μέλος της οικογένειας.

Οι ομαδικές εκμεταλλεύσεις [απάντηση "ναι" στην ερώτηση Β/01 β)] θεωρείται ότι δεν έχουν οικογενειακό εργατικό δυναμικό. Κατά συνέπεια, για τις ομαδικές εκμεταλλεύσεις τα δεδομένα για τα στοιχεία "σύζυγος" (κανονικά Λ/02) και "άλλα μέλη της οικογένειας" [κανονικά Λ/03 α) και Λ/03 β)] καταχωρούνται στο στοιχείο Λ/04.

Στην περίπτωση των εκμεταλλεύσεων όπου ο κάτοχος είναι νομικό πρόσωπο, δεν συμπληρώνονται τα τμήματα "κάτοχος" (Λ/01), "σύζυγος" (Λ/02) και "άλλα μέλη της οικογένειας" [Λ/03 α) και Λ/03 β)]. Ο διαχειριστής καταγράφεται στο Λ/01 α) και θεωρείται ότι ανήκει στο εργατικό δυναμικό εκτός των μελών της οικογένειας. Αν ο/η σύζυγος του διαχειριστή ή τα μέλη της οικογένειάς του/της εργάζονται τακτικά στην εκμετάλλευση, καταγράφονται στο Λ/04 και, εάν εργάζονται σε μη τακτική βάση, καταγράφονται στο Λ/05 + Λ/06.

Τα κράτη μέλη για τα οποία η ερώτηση Β/01 β) είναι προαιρετική, δεν συλλέγουν πληροφορίες για τους εταίρους στις ομαδικές εκμεταλλεύσεις. Σε αυτά τα κράτη μέλη, πληροφορίες για τον κάτοχο συλλέγονται μόνο για ένα άτομο [βλέπε Β/01 α)]. Οι πληροφορίες για τον/την "σύζυγο" (Λ/02) και τα "άλλα μέλη της οικογένειας" [Λ/03 α) και Λ/03 β)] συμπληρώνονται μόνο για τον/την σύζυγο και τα μέλη της οικογένειας αυτού του ατόμου. Οι πληροφορίες για όλα τα άλλα άτομα που εργάζονται τακτικά στην εκμετάλλευση καταγράφονται στο Λ/04 και για τα άτομα που εργάζονται μη τακτικά, στα Λ/05 και 06.

Λ/01 έως Λ/06 Εργατικό δυναμικό της γεωργικής εκμετάλλευσης (κατά τους δώδεκα μήνες πριν από την ημέρα της έρευνας)

I. Όλα τα άτομα που έχουν ολοκληρώσει την υποχρεωτική τους εκπαίδευση (έχουν φτάσει σε ηλικία αποφοίτησης από το σχολείο) και τα οποία εκτελούσαν γεωργικές εργασίες στην εξεταζόμενη εκμετάλλευση κατά τους δώδεκα μήνες πριν από την ημέρα της έρευνας.

Εδώ περιλαμβάνονται:

- μοναδικοί κάτοχοι (όπου περιλαμβάνονται και οι κάτοχοι που δεν εκτελούν οποιαδήποτε εργασία στην εκμετάλλευση) και οι εταίροι των ομαδικών εκμεταλλεύσεων (εκτός από τους εταίρους που δεν εκτελούν οποιαδήποτε εργασία στην εκμετάλλευση) και οι διαχειριστές των εκμεταλλεύσεων [Λ/01 και Λ/01 α)],

- μέλη της οικογένειας του μοναδικού κατόχου (Λ/02 και Λ/03),

- εργατικό δυναμικό εκτός των μελών της οικογένειας (Λ/04 έως Λ/06).

II. Η περίοδος παρατήρησης μπορεί να είναι μικρότερη από δώδεκα μήνες εάν οι πληροφορίες παρέχονται ανά δώδεκαμηνο.

Όλα τα άτομα που είναι σε ηλικία συνταξιοδότησης αλλά εξακολουθούν να εργάζονται στην εκμετάλλευση συμπεριλαμβάνονται στο εργατικό δυναμικό της γεωργικής εκμετάλλευσης.

>ΘΕΣΗ ΠΙΝΑΚΑ>

Το Βέλγιο, η Γερμανία και οι Κάτω Χώρες έχουν ένα σύστημα υποχρεωτικής εκπαίδευσης πλήρους απασχόλησης μέχρι μια ορισμένη ηλικία και υποχρεωτικής εκπαίδευσης μερικής απασχόλησης (συνήθως ως μαθητεία) για άλλα δύο έως τρία έτη. Στη Γερμανία υπάρχουν διαφορετικοί κανόνες σε κάθε ομόσπονδο κρατίδιο.

Σημείωση:

οι ηλικίες αυτές δεν θα πρέπει να ερμηνεύονται πολύ αυστηρά, δεδομένου ότι ορισμένα κράτη μέλη δεν ορίζουν στην πραγματικότητα μια ηλικία ολοκλήρωσης της εκπαίδευσης, αλλά έναν αριθμό ετών υποχρεωτικής εκπαίδευσης που πρέπει να παρακολουθήσει το κάθε άτομο. Το αποτέλεσμα είναι ότι κάποιος που αρχίζει σε ασυνήθιστη ηλικία θα έχει επίσης τη δυνατότητα να ολοκληρώσει την εκπαίδευση σε ασυνήθιστη ηλικία.

Αν και στην Πορτογαλία η υποχρεωτική εκπαίδευση τελειώνει στα 15 έτη, στο πλαίσιο των ερευνών για τη διάρθρωση των γεωργικών εκμεταλλεύσεων καταγράφονται άτομα που εργάζονται στη γεωργία από την ηλικία των δώδεκα ετών.

Λ/01 έως Λ/06 Γεωργικές εργασίες

I. Κάθε είδος εργασίας στην εξεταζόμενη εκμετάλλευση που συμβάλλει στην παραγωγή των προϊόντων που περιλαμβάνονται στο παράρτημα II και στη διατήρηση της δυνατότητας παραγωγής των προϊόντων αυτών ή σε δραστηριότητες που προκύπτουν άμεσα από αυτές τις παραγωγικές δράσεις.

II. Οι "εργασίες που συμβάλλουν στην παραγωγή" περιλαμβάνουν, μεταξύ άλλων, τα εξής καθήκοντα:

- οργάνωση και διοίκηση (αγορά και πώληση, την τήρηση λογιστικών βιβλίων, κ.λπ.),

- εργασίες στους αγρούς (άροση, παραγωγή σανού, συγκομιδή, κ.λπ.),

- εκτροφή ζώων (προπαρασκευή και διανομή ζωοτροφών, άρμεγμα, φροντίδα των ζώων, κ.λπ.),

- όλες οι εργασίες που εκτελούνται στην εκμετάλλευση σχετικά με την αποθήκευση, την επεξεργασία και την προετοιμασία για την πώληση των πρωτογενών γεωργικών προϊόντων (ενσίρωση, συσκευασία, κ.λπ.),

- εργασίες συντήρησης (σε κτίρια, μηχανήματα, εγκαταστάσεις, κ.λπ.),

- μεταφορές για ίδιο λογαριασμό, εφόσον εκτελούνται από το εργατικό δυναμικό της εκμετάλλευσης,

- όλες οι μη διαχωρίσιμες μη γεωργικές δευτερεύουσες δραστηριότητες. Πρόκειται για δραστηριότητες που συνδέονται στενά με τη γεωργική παραγωγή, και οι οποίες δεν μπορούν να διαχωριστούν από την κύρια γεωργική δραστηριότητα (π.χ. παρασκευή βουτύρου).

Δεν περιλαμβάνονται τα εξής: εργατικό δυναμικό που εργάζεται στην εκμετάλλευση αλλά έχει προσληφθεί από τρίτους ή εργάζεται στο πλαίσιο συμφωνιών αμοιβαίας βοήθειας (π.χ. εργατικό δυναμικό εργοληπτών γεωργικών εργασιών ή συνεταιρισμών).

Επίσης, από τις "Γεωργικές εργασίες στην εκμετάλλευση" εξαιρούνται τα εξής:

- εργασίες για το ιδιωτικό νοικοκυριό του κατόχου των εταίρων ή του διαχειριστή και των οικογενειών τους,

- οποιεσδήποτε δραστηριότητες σχετικές με δασοκομία, θήρα, αλιεία ή ιχθυοκαλλιέργεια (είτε εκτελείται στην εκμετάλλευση είτε όχι). Όμως, ένας περιορισμένος όγκος τέτοιων εργασιών που εκτελείται από έναν γεωργικό εργάτη δεν εξαιρείται, εάν είναι αδύνατον να μετρηθεί ξεχωριστά,

- διαχωρίσιμες μη γεωργικές δευτερεύουσες δραστηριότητες (ενδεχομένως επεξεργασία γεωργικών προϊόντων στην εκμετάλλευση),

- οποιεσδήποτε μη γεωργικές δραστηριότητες,

- οποιεσδήποτε άλλες κερδοφόρες δραστηριότητες (βλέπε Λ/07 έως Λ/09 "Άλλες κερδοφόρες δραστηριότητες" και τμήμα Μ/01) που εκτελεί ο κάτοχος ή/και το εργατικό δυναμικό.

Λ/01 έως Λ/06 Χρόνος εργασίας στην εκμετάλλευση

I. Ο χρόνος εργασίας που αφιερώνεται πραγματικά για γεωργικές εργασίες στην εκμετάλλευση, εξαιρουμένων των εργασιών στα νοικοκυριά του κατόχου ή του διαχειριστή.

II. "Πλήρης απασχόληση" σημαίνει το ελάχιστο ωράριο που απαιτούν οι εθνικές διατάξεις που διέπουν τις συλλογικές συμβάσεις εργασίας. Αν αυτές δεν αναφέρουν τον ελάχιστο αριθμό ωρών ετησίως, τότε ως ελάχιστος αριθμός θεωρούνται οι 1800 ώρες (225 εργάσιμες ημέρες, με οκτώ ώρες την ημέρα).

Λ/01 α) έως Λ/03 Καταβάλλονται μισθοί ή όχι

I. Καταβάλλονται χρήματα ως μισθοί στους διαχειριστές, τον/την σύζυγο ή τα άλλα μέλη της οικογένειας που εκτελούν γεωργικές εργασίες για την εκμετάλλευση ή όχι;

II. Δεν περιλαμβάνονται οι μισθοί που ενδεχομένως καταβάλλονται σε άλλα μέσα, και όχι σε χρήμα.

Οι διαχειριστές που δεν είναι ταυτόχρονα μοναδικοί κάτοχοι ή εταίροι ομαδικής εκμετάλλευσης θεωρείται ότι λαμβάνουν κάποιου είδους μισθό, ενώ οι άλλοι διαχειριστές θεωρείται ότι δεν λαμβάνουν μισθό επειδή είναι κάτοχοι/εταίροι.

Λ/01 και Λ/01 α) Κάτοχος και επικεφαλής ή διαχειριστής της εκμετάλλευσης: ορίζονται στα Β/01 και Β/02

II. Όλες οι απαιτούμενες πληροφορίες συλλέγονται για κάθε φυσικό πρόσωπο που ενεργεί ως κάτοχος ή διαχειριστής εκμετάλλευσης, ασχέτως του αριθμού τους. Συλλέγονται δεδομένα για φυσικά πρόσωπα. Αυτό σημαίνει ότι εάν ο κάτοχος είναι νομικό πρόσωπο συλλέγονται δεδομένα μόνο για το διαχειριστή ή τους διαχειριστές.

Για τα κράτη μέλη όπου το Β/01 β) είναι προαιρετικό, βλέπε σημείο Λ "Εργατικό δυναμικό".

Λ/02 Σύζυγος του κατόχου, που εκτελεί γεωργικές εργασίες στην εκμετάλλευση

II. Συλλέγονται δεδομένα μόνο για τους συζύγους των μοναδικών κατόχων που εκτελούν γεωργικές εργασίες για την εξεταζόμενη εκμετάλλευση (βλέπε παραπάνω). Όταν ο/η σύζυγος είναι εταίρος ομαδικής εκμετάλλευσης, καταγράφεται στο Λ/01 και όταν είναι διαχειριστής της εκμετάλλευσης καταγράφεται στο Λ/01 α).

Λ/03 Άλλα μέλη της οικογένειας του κατόχου, που εκτελούν γεωργικές εργασίες στην εκμετάλλευση

I. Μέλη της οικογένειας του μοναδικού κατόχου, εκτός από τον/την σύζυγο, που εκτελούν γεωργικές εργασίες στην εκμετάλλευση, αλλά δεν διαμένουν απαραίτητα στην εκμετάλλευση.

II. "Μέλη της οικογένειας του κατόχου" γενικά σημαίνει ο/η σύζυγος, ανιόντες ή κατιόντες συγγενείς (περιλαμβάνονται και οι εξ αγχιστείας και εξ υιοθεσίας) και αδέλφια του κατόχου ή του/της συζύγου του [βλέπε Β/01 ε)]. Δεν έχει σημασία εάν τα άτομα αυτά εισπράττουν μισθό ή εάν εργάζονται τακτικά, ή όχι.

Όταν ένα μέλος της οικογένειας του κατόχου είναι εταίρος ομαδικής εκμετάλλευσης ή διαχειριστής της εκμετάλλευσης, θα πρέπει να καταγράφεται στο Λ/01 ή το Λ/01 α).

Λ/04 έως Λ/06 Εργατικό δυναμικό εκτός των μελών της οικογένειας

I. Όλα τα άτομα που εκτελούν γεωργικές εργασίες για τη γεωργική εκμετάλλευση και πληρώνονται από αυτήν, εκτός από τον κάτοχο και τα μέλη της οικογένειάς του.

II. Εδώ περιλαμβάνονται οι σύζυγοι και τα άλλα μέλη των οικογενειών των εταίρων ομαδικών εκμεταλλεύσεων, που εκτελούν γεωργικές εργασίες στην εκμετάλλευση. Αντιμετωπίζονται ως εργατικό δυναμικό εκτός των μελών της οικογένειας, αλλά δεν έχει σημασία αν τα άτομα αυτά εισπράττουν μισθό ή όχι.

Λ/04 Εργατικό δυναμικό εκτός των μελών της οικογένειας, απασχολούμενο τακτικά στην εκμετάλλευση

I. Εργατικό δυναμικό απασχολούμενο τακτικά:

Άτομα που εκτελούν γεωργικές εργασίες κάθε εβδομάδα στην εκμετάλλευση που εξετάζεται κατά τη διάρκεια των δώδεκα μηνών πριν από την έρευνα, ασχέτως της διάρκειας της εργάσιμης εβδομάδας.

Περιλαμβάνονται επίσης τα άτομα που εργάσθηκαν τακτικά για ένα μέρος της περιόδου, αλλά δεν ήταν σε θέση, για οποιοδήποτε από τους παρακάτω λόγους, να εργαστούν όλη την περίοδο:

1. ειδικές συνθήκες παραγωγής στην εκμετάλλευση·

2. απουσία λόγω διακοπών, στρατιωτικής θητείας, ασθένειας, ατυχήματος ή θανάτου·

3. έναρξη ή παύση απασχόλησης στην εκμετάλλευση·

4. πλήρης διακοπή των εργασιών στην εκμετάλλευση λόγω καταστροφών (πλημμύρες, πυρκαγιά, κ.λπ.).

II. Οι εκμεταλλεύσεις με ειδικές συνθήκες παραγωγής (σημείο 1 παραπάνω) περιλαμβάνουν, για παράδειγμα, εκμεταλλεύσεις ειδικευμένες στην καλλιέργεια ελιάς ή αμπελιών ή φρούτων και λαχανικών ή στην πάχυνση βοοειδών σε λιβάδια, που χρειάζονται εργατικό δυναμικό για λίγους μόνο μήνες. Στις περιπτώσεις αυτές, οι εργάτες που περιλαμβάνονται εδώ απασχολούνται για ολόκληρη την περίοδο.

Το σημείο 3 παραπάνω καλύπτει επίσης τους εργαζομένους που παύουν να εργάζονται σε μια εκμετάλλευση για να αρχίσουν να εργάζονται σε μια άλλη κατά τους δώδεκα μήνες πριν από την ημέρα της έρευνας.

Οι εποχιακοί εργάτες που απασχολούνται για μικρό χρονικό διάστημα, π.χ. εργάτες που προσλαμβάνονται μόνο για συλλογή φρούτων και λαχανικών δεν περιλαμβάνονται εδώ αλλά στο Λ/05 και 06, όπου καταγράφεται ο αριθμός ημερών εργασίας που πραγματοποιήθηκαν.

Λ/05 και Λ/06 Εργατικό δυναμικό εκτός των μελών της οικογένειας, απασχολούμενο μη τακτικά, στην εκμετάλλευση

I. "Απασχολούμενοι μη τακτικά", εργάτες που δεν εργάστηκαν κάθε εβδομάδα στη γεωργική εκμετάλλευση κατά τους δώδεκα μήνες πριν από την ημέρα της έρευνας για λόγο άλλο από αυτούς που παρουσιάζονται στο Λ/04.

Λ/05 και Λ/06 Αριθμός ημερών εργασίας που πραγματοποιήθηκαν από εργατικό δυναμικό εκτός των μελών της οικογένειας απασχολούμενο μη τακτικά στην εκμετάλλευση

I. Μία ημέρα εργασίας είναι οποιαδήποτε ημέρα, διάρκειας τέτοιας ώστε ο εργαζόμενος να εισπράττει πλήρες ημερομίσθιο, κατά την οποία εκτελούνται εργασίες όπως αυτές που εκτελεί συνήθως ένας γεωργικός εργάτης πλήρους απασχόλησης. Οι ημέρες άδειας και ασθενείας δεν λογίζονται ως εργάσιμες ημέρες.

II. Μία πλήρης εργάσιμη ημέρα είναι η συνήθης εργάσιμη ημέρα των εργατών πλήρους απασχόλησης που εργάζονται τακτικά. Ο χρόνος εργασίας του εργατικού δυναμικού που απασχολείται μη τακτικά μετατρέπεται σε πλήρεις εργάσιμες ημέρες, ακόμη και αν η σύμβαση πρόσληψης αναφέρει ρητώς ότι οι εργάσιμες ημέρες είναι μεγαλύτερες ή μικρότερες από τις εργάσιμες ημέρες των εργατών που απασχολούνται τακτικά.

Λ/07 έως Λ/09 Άλλη κερδοσκοπική δραστηριότητα

I. Οποιαδήποτε δραστηριότητα εκτός από τις δραστηριότητες τις σχετικές με τις γεωργικές εργασίες όπως ορίζονται στο κεφάλαιο Λ, που πραγματοποιούνται έναντι αμοιβής (μισθός, ημερομίσθιο, μερίδιο των κερδών ή άλλη πληρωμή, όπου περιλαμβάνονται οι πληρωμές σε είδος, ανάλογα με την παρεχόμενη υπηρεσία).

II. Εδώ περιλαμβάνονται οι κερδοφόρες δραστηριότητες που πραγματοποιούνται στην ίδια την εκμετάλλευση (χώροι κατασκήνωσης, διαμονή τουριστών, κ.λπ.) ή σε άλλη γεωργική εκμετάλλευση καθώς και οι δραστηριότητες σε μια μη γεωργική εκμετάλλευση. Περιλαμβάνονται επίσης οι γεωργικές εργασίες που εκτελούνται σε άλλη γεωργική εκμετάλλευση.

Εξαιρούνται οι μη διαχωρίσιμες μη γεωργικές δευτερεύουσες κερδοσκοπικές δραστηριότητες της εκμετάλλευσης.

Για το Λ/07 συλλέγονται δεδομένα μόνο για τους εταίρους μίας ομαδικής εκμετάλλευσης που εργάζονται στην εκμετάλλευση.

Για τα Λ/08 και Λ/09 συλλέγονται δεδομένα μόνο για τις εκμεταλλεύσεις όπου ο κάτοχος είναι μοναδικός κάτοχος.

Κύρια απασχόληση

I. Δραστηριότητα την οποία δήλωσε ο ερωτώμενος ως κύρια δραστηριότητά του.

II. Συνήθως μια δραστηριότητα, που καταλαμβάνει περισσότερο χρόνο από αυτόν που αφορά τις γεωργικές εργασίες για τη γεωργική εκμετάλλευση που εξετάζεται.

Δευτερεύουσα δραστηριότητα

I. Κάθε άλλη δραστηριότητα ενός ερωτώμενου που δηλώνει ότι κύρια δραστηριότητά του είναι η γεωργική δραστηριότητα στην εκμετάλλευση που εξετάζεται.

II. Συνήθως μια δραστηριότητα που καταλαμβάνει λιγότερο χρόνο από αυτόν που αφορά τις γεωργικές εργασίες που εκτελούνται για τη γεωργική εκμετάλλευση που εξετάζεται.

Λ/10 Συνολικός αριθμός των ισοδύναμων ημερών γεωργικής εργασίας πλήρους απασχόλησης που δεν συμπεριλαμβάνονται στα Λ/01 έως Λ/06 και που πραγματοποιήθηκαν στην εκμετάλλευση από άτομα που δεν απασχολούνται άμεσα από την εκμετάλλευση (π.χ. απασχολούμενοι σε επιχείρηση ανάληψης υπεργολαβιών)

I. Κάθε είδος γεωργικής εργασίας (βλέπε σημείωση υπό τα Λ/01 έως Λ/06 "Γεωργικές εργασίες") που εκτελείται στην εκμετάλλευση για την εκμετάλλευση από άτομα που δεν απασχολούνται άμεσα από την εκμετάλλευση, αλλά είναι αυτοαπασχολούμενοι ή έχουν προσληφθεί από τρίτους, π.χ. εργολήπτες ή συνεταιρισμούς. Ο αριθμός των ωρών εργασίας που πραγματοποιήθηκαν πρέπει να μετατραπεί στο ισοδύναμο αριθμό ημερών ή εβδομάδων πλήρους απασχόλησης.

II. Περιλαμβάνονται τα άτομα που εργάζονται στην εξεταζόμενη εκμετάλλευση για λογαριασμό άλλου ατόμου ή εταιρείας. Εξαιρούνται οι εργασίες που εκτελούνται από εταιρείες γεωργικής λογιστικής και η αμοιβαία βοήθεια χωρίς πληρωμή.

Μ. ΑΝΑΠΤΥΞΗ ΑΓΡΟΤΙΚΩΝ ΠΕΡΙΟΧΩΝ

Συλλέγονται πληροφορίες για το εάν ο κάτοχος ή/και ο/η σύζυγος ή άλλα μέλη της οικογένειας ή ένας ή περισσότεροι εταίροι μιας ομαδικής εκμετάλλευσης ασκούν κερδοσκοπικές δραστηριότητες (όπως ορίζεται υπό το σημείο Λ/07 έως Λ/09 παραπάνω) που σχετίζονται άμεσα με την εκμετάλλευση και έχουν οικονομικό αντίκτυπο στην εκμετάλλευση.

Μπορούν να πραγματοποιούνται πολλές δραστηριότητες στην ίδια εκμετάλλευση. Θα πρέπει να καταγράφονται όλες.

Εξαιρούνται οι μη διαχωρίσιμες κερδοφόρες δραστηριότητες στην εκμετάλλευση.

Μ/01 Άλλες κερδοσκοπικές δραστηριότητες στην εκμετάλλευση που έχουν άμεση σχέση με την εκμετάλλευση

I. Δραστηριότητες όπου είτε οι πόροι της εκμετάλλευσης (έκταση, κτίρια, μηχανήματα, κ.λπ.) είτε τα προϊόντα της εκμετάλλευσης χρησιμοποιούνται στη δραστηριότητα.

II. Εάν χρησιμοποιείται μόνο το εργατικό δυναμικό εκτός των μελών της οικογένειας και κανένας άλλος πόρος της εκμετάλλευσης, οι εργαζόμενοι αυτοί θεωρείται ότι εργάζονται για δύο διαφορετικές μονάδες, και επομένως οι δραστηριότητες αυτές δεν θεωρείται ότι σχετίζονται άμεσα με την εκμετάλλευση.

Δεν καλύπτονται οι δραστηριότητες όπου δεν υπάρχουν άμεσες σχέσεις, για παράδειγμα ένα κατάστημα όπου δεν πωλούνται τα προϊόντα της εκμετάλλευσης.

Μ/01 α) Tουρισμός, παροχή καταλύματος και άλλες δραστηριότητες αναψυχής

I. Όλες οι δραστηριότητες οι σχετικές με τουρισμό, παροχής καταλύματος, επίδειξη της εκμετάλλευσης σε τουρίστες ή άλλες ομάδες, αθλητικές δραστηριότητες και δραστηριότητες αναψυχής κ.λπ. όπου χρησιμοποιείται είτε η έκταση είτε τα κτίρια είτε άλλοι πόροι της εκμετάλλευσης.

Μ/01 β) Χειροτεχνία

I. Χειροτεχνήματα που κατασκευάζονται στην εκμετάλλευση είτε από τον κάτοχο ή τα μέλη της οικογένειάς του, είτε από εργατικό δυναμικό εκτός των μελών της οικογένειας, με την προϋπόθεση ότι εκτελούν επίσης και γεωργικές εργασίες, ασχέτως το πώς πωλούνται τα προϊόντα.

Μ/01 γ) Μεταποίηση γεωργικών προϊόντων

I. Οποιαδήποτε μεταποίηση πρωτογενούς γεωργικού προϊόντος προς επεξεργασμένο δευτερογενές προϊόν στην εκμετάλλευση, ασχέτως του εάν οι πρώτες ύλες παράγονται στην εκμετάλλευση ή αγοράζονται από εξωτερική πηγή.

II. Εδώ περιλαμβάνεται, μεταξύ άλλων, η επεξεργασία κρέατος, η παρασκευή τυριού, η οινοποιία, κ.λπ.

Στο στοιχείο αυτό ανήκει οποιαδήποτε επεξεργασία γεωργικών προϊόντων, ασχέτως του αν θεωρείται μέρος της γεωργίας ή όχι (για παράδειγμα, η οινοποιία σε μερικές περιφέρειες θεωρείται μέρος της αμπελουργικής διεργασίας, ενώ σε άλλες περιοχές θεωρείται διαφορετική διεργασία).

Μ/01 δ) Επεξεργασία ξύλου (π.χ. πριόνισμα κ.λπ.)

I. Επεξεργασία ακατέργαστου ξύλου στην εκμετάλλευση για την πώληση (πριόνισμα ξυλείας, κ.λπ.).

II. Η περαιτέρω επεξεργασία, όπως η παραγωγή επίπλων από την ξυλεία, κανονικά εντάσσεται στο Μ/01 β).

Μ/01 ε) Υδατοκαλλιέργειες

I. Παραγωγή ψαριών, καραβίδων κ.λπ. στην εκμετάλλευση.

Μ/01 στ) Παραγωγή ανανεώσιμης ενέργειας (αιολική ενέργεια, καύση αχύρου, κ.λπ.)

I. Παραγωγή ανανεώσιμης ενέργειας για την πώληση, όπου περιλαμβάνονται μεταξύ άλλων οι ανεμογεννήτριες ή το βιοαέριο για την παραγωγή ηλεκτρισμού, η πώληση γεωργικών προϊόντων, άχυρου ή ξύλων σε εγκαταστάσεις παραγωγής ενέργειας, κ.λπ.

II. Δεν περιλαμβάνεται η ανανεώσιμη ενέργεια που παράγεται μόνο για τις ανάγκες της εκμετάλλευσης.

Μ/01 ζ) Εργασίες επί συμβάσει (χρησιμοποιώντας τον εξοπλισμό της εκμετάλλευσης)

I. Εργασίες επί συμβάσει, χρησιμοποιώντας συνήθως τον εξοπλισμό της εκμετάλλευσης μέσα ή έξω από τον τομέα της γεωργίας, π.χ. εκχιονιστικές εργασίες, μεταφορές, συντήρηση του τοπίου, γεωργικές και περιβαλλοντολογικές υπηρεσίες, κ.λπ.

Μ/01 η) Άλλες

I. Άλλες κερδοσκοπικές δραστηριότητες που δεν αναφέρονται αλλού, όπου περιλαμβάνεται μεταξύ άλλων η εκτροφή γουνοφόρων ζώων.

(1) ΕΕ L 185 της 15.7.1988, σ. 9.

(2) ΕΕ L 337 της 24.12.1994, σ. 11.

(3) ΕΕ L 142 της 2.6.1997, σ. 1.

(4) ΕΕ L 198 της 22. 7. 1991, σ. 1.

(5) ΕΕ L 202 της 30. 7. 1997, σ. 12.

(6) ΕΕ L 215 της 30.7.1992, σ. 85.

(7) ΕΕ L 288 της 1.12.1995, σ. 35.

(8) ΕΕ L 218 της 6.8.1991, σ. 1.

(9) ΕΕ L 181 της 1.7.1992, σ. 12.

(10) ΕΕ L 38 της 16.2.1993, σ. 12.

(11) ΕΕ L 99 της 5.5.1970, σ. 20.

(12) ΕΕ L 84 της 27.3.1987, σ. 59.

ΠΑΡΑΡΤΗΜΑ II

Α. ΚΑΤΑΛΟΓΟΣ ΤΩΝ ΓΕΩΡΓΙΚΩΝ ΠΡΟΪΟΝΤΩΝ(1)

>ΘΕΣΗ ΠΙΝΑΚΑ>

B. ΚΑΤΑΛΟΓΟΣ ΤΩΝ ΕΞΑΙΡΟΥΜΕΝΩΝ ΠΡΟΪΟΝΤΩΝ

>ΘΕΣΗ ΠΙΝΑΚΑ>

(1) Ο κατάλογος αυτός καταρτίστηκε με βάση το παράρτημα 1-Α "Κατάλογος των χαρακτηριστικών δραστηριοτήτων του γεωργικού τομέα" στο "Εγχειρίδιο οικονομικών λογαριασμών γεωργίας και δασοκομίας" (Αναθ. 1) (1997), αγγλική έκδοση.

ΠΑΡΑΡΤΗΜΑ III

ΚΑΤΑΛΟΓΟΣ ΑΠΟΔΕΚΤΩΝ ΕΞΑΙΡΕΣΕΩΝ ΑΠΟ ΤΟΝ ΚΑΤΑΛΟΓΟ ΟΡΙΣΜΟΥ

α) Δανία

>ΘΕΣΗ ΠΙΝΑΚΑ>

β) Ομοσπονδιακή Δημοκρατία της Γερμανίας

>ΘΕΣΗ ΠΙΝΑΚΑ>

γ) Ισπανία

>ΘΕΣΗ ΠΙΝΑΚΑ>

δ) Γαλλία

>ΘΕΣΗ ΠΙΝΑΚΑ>

ε) Ιρλανδία

>ΘΕΣΗ ΠΙΝΑΚΑ>

στ) Κάτω Χώρες

>ΘΕΣΗ ΠΙΝΑΚΑ>

ζ) Αυστρία

>ΘΕΣΗ ΠΙΝΑΚΑ>

η) Φινλανδία

>ΘΕΣΗ ΠΙΝΑΚΑ>

θ) Σουηδία

>ΘΕΣΗ ΠΙΝΑΚΑ>

ΠΑΡΑΡΤΗΜΑ IV

Κατάλογος των περιφερειών και των περιοχών έρευνας για τους σκοπούς των ερευνών για τη διάρθρωση των γεωργικών εκμεταλλεύσεων

Ο κωδικός NUTS βασίζεται στην ταξινόμηση NUTS 1995.

BELGIQUE/BELGIË

>ΘΕΣΗ ΠΙΝΑΚΑ>

DANMARK

>ΘΕΣΗ ΠΙΝΑΚΑ>

DEUTSCHLAND

>ΘΕΣΗ ΠΙΝΑΚΑ>

ΕΛΛΑΔΑ

>ΘΕΣΗ ΠΙΝΑΚΑ>

ESPAÑA

>ΘΕΣΗ ΠΙΝΑΚΑ>

FRANCE

>ΘΕΣΗ ΠΙΝΑΚΑ>

IRELAND

>ΘΕΣΗ ΠΙΝΑΚΑ>

ITALIA

>ΘΕΣΗ ΠΙΝΑΚΑ>

LUXEMBOURG

>ΘΕΣΗ ΠΙΝΑΚΑ>

NEDERLAND

>ΘΕΣΗ ΠΙΝΑΚΑ>

ÖSTERREICH

>ΘΕΣΗ ΠΙΝΑΚΑ>

PORTUGAL

>ΘΕΣΗ ΠΙΝΑΚΑ>

SUOMI/FINLAND

>ΘΕΣΗ ΠΙΝΑΚΑ>

SVERIGE

>ΘΕΣΗ ΠΙΝΑΚΑ>

UNITED KINGDOM

>ΘΕΣΗ ΠΙΝΑΚΑ>